title: Mukkulan kartano

text: Mukkulan kartano () on Lahden kaupungin omistuksessa oleva ja Vesijärven rannalla sijaitseva kartano. Kartano on vuokrattu yksityisyrittäjälle ja kartanon alueeseen sisältyvät kartano, Mukkulanranta, jossa on kioski minkä lähistöllä järjestetään kesäviikonloppuisin tansseja, venelaituri, tenniskenttä, Mukkulan leirintäalue ja minigolf-rata.


title: Mukkulan kartano

text: Mukkulan tilasta on mainintoja 1400-luvulta ja kartanon omistajat ovat mainitut maarekisterissä 1539 alkaen. 1570-luvulla Mukkulan kartanoon liitettiin toinen maatila. 1744–1752 kartano oli Metherien omistama ja 1795–1958 von Hauseneiden. Mukkulan kartanon tammia kasvavan puutarhan uskotaan olevan peräisen kapteeni Arndt von Hausenin ajalta, 1700-luvun lopulta. Sen uskotaan tulleen korotetuksi kaksikerroksiseksi 1800-luvun puolivälissä.


title: Mukkulan kartano

text: Kartanoa on peruskorjauksissa muutettu huomattavasti ulkoasultaan 1898 ja 1937 sekä 1985 ja 2001. Kartano toimii nykyisin tilausravintolana, tilaushotellina ja tilauskokouspaikkana.


title: Mukkulan kartano

text: Lahden kaupunki osti kartanon 285 000 000 markalla (nimellisesti nykyään 2 850 000 markkaa eli 479 335,59 euroa). Laajimmillaan kartano on ollut 1900-luvun alussa, jolloin sen pinta-ala oli 360 hehtaaria, josta 110 hehtaaria peltoa. Kartanon tiloissa toimi Lahden hotelli- ja ravintolakoulu 1976–1981.


title: Mukkulan kartano

text: Kartanossa on järjestetty 1963 Lahden kansainvälinen kirjailijakokous alkaen joka toinen vuosi. Välivuosina on järjestetty Lahden runomaraton. Vuodesta 2009 Lahden kansainvälinen kirjailijakokous on järjestetty Hollolassa Messilän kartanossa.


title: Mukkulan kartano

text: Mukkulan kartanon puistossa on kartanon päärakennuksen lounaispuolella polun varrella J. K. Paasikiven rintakuva omalla jalustallaan.


title: Mukkulan kartano

text: Alueen kunnostukseksi tehokkaampaan matkailukäyttöön on vuonna 2010 aloitettu suunnittelutyö, johon kuuluu muun muassa asuntorakentaminen.


title: Mukkulan kartano

text: Mukkulan kartanon päärakennuksen eteläpuolella on uimaranta, tanssilava ja laituri. Tanssilavasta länteen on maakattoinen suuri sauna, jossa järjestetään yleisölle lenkkisauna tiistaisin, torstaisin ja lauantaisin alkaen kello 16.


title: Mukkulan kartano

text: Mukkulan kartanon puistosta, jossa kasvaa runsaasti tammia, ja jossa on tenniskenttä, länteen päin sijaitsee Mukkulan leirintäalue, jossa on runsaasti matkailuvaunu- ja matkailuautovieraita. Leirintäaluetta ympäröivällä vesialueella Vesijärvessä heittokalastetaan jonkin verran lahnoja, ahvenia ja haukia. Alueelta voi vuokrata myös veneitä.


title: Mukkulan kartano

text: Tanssilavan ohjelmapalvelut eivät kuulu Mukkulan kartanon matkailutoimintaan suoraan, vaan ne on vuokrattu eri yrittäjälle, joka järjestää Mukkulan laituritanssit. Kesäisin Mukkulan kartanon rannassa Vesijärvessä olevan laiturin itäpuolella olevalla tanssilavalla järjestetään keskiviikkoisin kello 18 ja sunnuntaisin kello 15 Mukkulan laituritanssit.


title: Mukkulan kartano

text: Kartanon päärakennuksesta pohjoiseen sijaitsi minigolf-kenttä. Paikalle rakennettiin syksyllä 2010 koirapuisto.


title: Luigi Mastrangelo

text: Luigi Mastrangelo (s. 17. elokuuta 1975) on italialainen lentopalloilija, pelipaikaltaan keskitorjuja. Hän pelaa kaudella 2009/10 Piemonte Volleyn joukkueessa kotimaansa pääsarjassa.


title: Luigi Mastrangelo

text: Luigi rakasti pelata jalkapalloa kotinsa lähellä Mottolassa, joka on pieni kaupunki Etelä-Italiassa. Luigi oli todella hyvä puolustaja ja Juventuksen fani. Kaikki kutsuivat Luigia Brioksi, joka on vahva ja pitkä jalkapallonpelaaja. Mutta Luigi "Gigi" Mastrangelo, joka pelasi idolinsa Antonio Cabrinin numerolla, kasvoi päivä päivältä pidemmäksi eikä ollut enää kovin ketterä jaloistaan puolustuksessa. Silloin Luigin läheinen ystävä Nicola Legrottaglie, joka oli syntynyt lentopallokaupungissa, ujutti Luigin lentopallon pariin.


title: Luigi Mastrangelo

text: Luigi päätti aloittaa kokonaan uuden elämän: Hän lähti Mottolasta ja muutti läheiseen Materan kaupunkiin. Sieltä hänet lähetettiin pelaamaan Milanoon suurjoukkueeseen.


title: Luigi Mastrangelo

text: Aiempi maajoukkuepelaaja Stefano Recine halusi Luigin tulevan kapteeniksi Berlusconin joukkueeseen ja tie oli valmis uudelle uralle. Luigin täytyi kuitenkin ensin käydä kotonaan Mottolassa saamassa isältään hyväksynnän uudelle elämälleen.


title: Luigi Mastrangelo

text: Luigi siirtyi Milanosta pelaamaan Cuneoon, josta hänet kutsuttiin maajoukkueeseen. Vuoden 1999 Euroopan mestaruuskilpailuissa Wienissä valmentaja Andrea Anastasi ujutti Luigin kentälle finaaliotteluun Venäjää vastaan ja jätti joukkueen kapteenin, kolminkertaisen maailmanmestarin Andrea Gardinin vaihtopenkille. Tämä taktinen siirto muutti Luigin uran täydellisesti kahdessa tunnissa: Luigista tuli tähti. Kaikki halusivat Luigin nyt joukkueeseensa. Kukaan ei ollut koskaan ajatellut siirtää Luigia hakkurin paikalta keskitorjujaksi. Nykyään Luigi on yksi maailman parhaita keskitorjujia.


title: Luigi Mastrangelo

text: Mastrangelo voitti uransa ensimmäisen olympiamitalin, pronssia, vuonna 2000 Sydneyssä. Avioiduttuaan Luigi muutti Macerataan perheensä kanssa. Hänen poikansa Samuela syntyi vuonna 2002, ja samana vuonna Luigi osallistui MM-kilpailuihin.


title: Luigi Mastrangelo

text: Kukaan ei uskonut että Luigista tulisi joskus lentopalloilija, mutta sellainen Luigista tuli paljolti isänsä myöntymyksen ansiosta. Luigi omisti isälleen Euroopan mestaruusfinaalin 2005, jossa Luigi oli kentän paras pelaaja 11 torjunnallaan. Samana iltana, kun Luigista tuli Euroopan mestari, hänen ystävänsä, Juventusta edustanut Nicola Legrottaglie teki ensimmäisen kerran urallaan maalin jalkapallon Serie A:ssa. Illasta tuli näin ikimuistoinen näille hyville ystävyksille.


title: Sherman Edwards

text: Sherman Edwards (4. huhtikuuta 1919 – 30. maaliskuuta 1981) oli yhdysvaltainjuutalainen lauluntekijä. Hän syntyi New Yorkissa ja toimi historianopettajana high schoolissa ennen uraansa viihdealalla. Hän oli naimisissa "Kiss Me, Kate" -musikaalin tanssija Ingrid Edwardsin kanssa.


title: Sherman Edwards

text: Edwardsin kirjoittamien laulujen joukkoon kuuluvat:Edwards kirjoitti sekä sanat että musiikin Tony-palkittuun musikaaliin "1776". Hän kuoli sydänkohtaukseen Manhattanilla 1981.


title: Nicola Abbagnano

text: Nicola Abbagnano (15. heinäkuuta 1901 – 9. syyskuuta 1990) oli italialainen eksistentialistinen filosofi. Abbagnano syntyi Salernossa, opiskeli Napolissa ja opetti Torinossa.


title: Nicola Abbagnano

text: Abbagnano toimitti vuodesta 1952 "Rivista di filosofiaa" yhdessä Norberto Bobbion kanssa. Vuonna 1972 hän muutti Milanoon ja kirjoitti Indro Montanellin "Il Giornaleen". Hän toimi jonkin aikaa Milanon kulttuuriasessorina.


title: Nicola Abbagnano

text: Abbagnano kuvasi ajatteluaan "positiiviseksi eksistentialismiksi". Hänen "mahdollisen filosofiansa" tuomitsi muut eksistentialistit, koska he joko kielsivät inhimilliset mahdollisuudet tai sitten liioittelivat niitä. Myöhemmissä teoksissaan hän pyrki omaksumaan naturalistisemman ja tieteellisemmän lähestymistavan filosofiaan.


title: Sternin raportti

text: Sternin raportti () on ekonomisti Nicholas Sternin Yhdistyneen kuningaskunnan hallitukselle laatima 700-sivuinen raportti, joka käsittelee ilmastonmuutoksen maailmanlaajuisia talousvaikutuksia. Raportti on tullut tunnetuksi laajimpana ja eniten keskustelua herättäneenä laatuaan. Raportti julkaistiin 30. lokakuuta 2006.


title: Sternin raportti

text: Raportin mukaan pahimpia ilmastonmuutoksen vaikutuksia voidaan merkittävästi vähentää, jos hiilidioksidipitoisuuden maksimi pysyy alle 450–550 ppm hiilidioksidiekvivalenttia (COe). Nykytaso on 430 ppm COe ja se nousee yli 2 ppm vuosittain. Täten maapallon kestämä kasvihuonekaasumaksimi saatetaan saavuttaa jo vuonna 2016.


title: Sternin raportti

text: Raportin mukaan ilmastonmuutoksesta uhkaa tulla ihmiskunnan historian suurin ja laaja-alaisin markkinahäiriö. Sternin raportin mukaan seuraavien 10-20 vuoden investoinneilla on keskeinen vaikutus vuosisatamme ilmastoon. Toimenpiteemme voivat aiheuttaa taloudellisen ja yhteiskunnallisen hajaannuksen, kuten suuren sodan tai laman. Jos emme toimi tänään, aiheutuvia muutoksia on enää vaikeaa tai mahdotonta kääntää. Siksi raportin yhteenveto on, että nopeat toimenpiteet ovat välttämättömiä. Ilmastonmuutoksen pahimmilta vaikutuksilta välttyminen vaatii vuosittain investointeja noin yhden prosentin verran maailman bruttokansantuotteesta. Mikäli vastatoimia ei tehdä, ilmastonmuutos aiheuttaisi noin 5 -20 % pysyvän laskun bruttokansantuotteeseen. Vaikutukset olisivat pahimmat köyhillä alueilla. Välttymiskeinoiksi raportti ehdottaa muun muassa ympäristöveroja ympäristövaikutusten ja sosiaalisten vaikutusten minimoimiseksi.


title: Sternin raportti

text: Raporttia on syytetty ilmaston lämpenemisen riskin ja ilmastonmuutoksen kulujen yliarvioimisesta sekä ilmastonmuutoksen hillitsemisen vaikutusten ja hinnan aliarvioimisesta. Toisaalta monet luonnontieteilijät arvioivat ilmastonmuutoksen vaikutukset pahemmiksi kuin Sternin raportti olettaa.Sternin mukaan metsien häviämisen ehkäisy on hyvin kustannustehokasta ilmastonmuutoksen torjuntaa. Raportin mukaan metsien väheneminen, joka vastaa 18 % päästöistä, on merkittävämpi ilmastonmuutoksen syy kuin koko maailman liikenne. Raportin mukaan luonnonmetsien säilytys edellyttää nopeita maailmanlaajuisia toimenpiteitä ja kansallista ja kansainvälistä tukea.


title: Sternin raportti

text: Sternin mukaan syöttötariffi lisää uusiutuvaa energiaa enemmän ja halvemmalla kuin uusiutuvan energian kiintiöt. Tariffissa on keskeistä pitkäaikainen hintatakuu, joka on Saksassa 20 vuotta (s.366). Raportin mukaan syöttötariffi on tuonut Saksassa kilpailua enemmän kuin velvoittava sertifikaatti Englannissa.


title: Sternin raportti

text: Raportti toteaa, että ilmastonmuutos uhkaa vedensaantia, ravinnontuotantoa, terveyttä, maankäyttöä ja ympäristöä – lämpötilan kohotessa vaikutukset kumuloituvat. Raprotin mukaan ilmastonmuutoksen johdosta sadat miljoonat ihmiset tulevat kärsimään nälkää, vesipulaa ja tulvia. Lähivuosien toimenpiteet ovat keskeisiä: Sternin mukaan pahimmat ilmastohaitat voidaan ehkäistä, jos toimiin ryhdytään välittömästi. "Mitä vähemmän tehdään tänään, sitä vaikeampaa on sopeutua tulevaisuudessa. Seuraavien 10-20 vuoden investoinneilla on ratkaiseva merkitys ilmastoomme. Toimenpiteemme tänään ja tulevina vuosikymmeninä voivat luoda merkittävää taloudellista ja yhteiskunnallista sekasortoa. Näitä muutoksia on vaikeaa tai mahdotonta peruuttaa."


title: Sternin raportti

text: Sternin laskelmien mukaan ilmastomuutoksen riittävä torjunta varhaisessa vaiheessa on taloudellisesti kannattavaa. Raportti laskee, että taloudelliset vahingot voivat olla 5-20 % BKT:stä, kun tärkeimpien vahinkoja vähentävien ehkäisytoimien kustannukset ovat ainoastaan 1 % BKT:stä. Vaikka vahinkojen ehkäisyn kustannukset kaiken kaikkiaan ovat korkeat, ne ovat hallittavissa, vitkastelu on sen sijaan vaarallista ja kallista. Siirtyminen uusiutuvaan energiatalouteen toisi raportin mukaan uusia yrittäjyys- ja kasvumahdollisuuksia.


title: Sternin raportti

text: Raportin johtopäätösten mukaan "päästörajoitusten tulisi perustua hiilimaksuihin, uusiutuvan energian teknologiapolitiikkaan ja kannustaa ja tukea kansalaisia kestäviin elintapoihin", ja kaikkien maiden tulisi osallistua torjumiseen. Kysymykseen voidaanko näin laajan konsensukseen todella päästä, Sternin toteaa, että monissa maissa kansalaisvaatimukset toimenpiteisiin kasvavat, kun ihmiset ymmärtävät riskien vakavuuden. Raportin mukaan hallinnon, talouselämän ja yhteiskunnan avoin ja laaja kansallinen ja kansainvälinen yhteistyö on tärkeää. Sternin raportin tarkoitus on vaikuttaa keskusteluun.


title: Ananasöljy

text: Ananasöljy on voihapon etyyliesterin eli etyylibutyraatin alkoholiliuos, jota ananasta muistuttavan hajunsa vuoksi käytetään makeisteollisuudessa ja esansseihin.


title: Marilyn McCord Adams

text: Marilyn McCord Adams (12. lokakuuta 1943 Oak Park, Illinois – 22. maaliskuuta 2017 Princeton, New Jersey) oli yhdysvaltalainen uskonnonfilosofiaan erikoistunut filosofi, teologi ja kirjailija, joka kirjoitti ennen kaikkea keskiajan filosofiasta. Hän toimi vuodesta 2004 Oxfordin yliopiston Regius-oppituolin teologian professorina. Ennen tätä hän toimi Horace Tracy Pitkin -oppituolin historiallisen teologian professorina Yalen yliopistossa, ja on opetti myös Kalifornian yliopistossa Los Angelesissa useita vuosia.


title: Marilyn McCord Adams

text: Filosofiassa Adams erikoistui uskonnonfilosofiaan, erityisesti pahan ongelmaan, filosofiseen teologiaan, metafysiikkaan ja keskiajan filosofiaan. Adamsin puoliso oli filosofi Robert Adams.


title: Marilyn McCord Adams

text: Adamsilla oli episkopaalisen kirkon pappisvihkimys ja hän toimi Oxfordin Christ Churchin kaniikkina.


title: Robert Merrihew Adams

text: Robert Merrihew Adams ("Bob Adams"; s. 1937) on yhdysvaltalainen filosofi, joka on erikoistunut metafysiikkaan, uskonnonfilosofiaan ja etiikkaan. Hän opetti useita vuosia Kalifornian yliopistossa Los Angelesissa, ennen kuin siirtyi Yalen yliopistoon 1990-luvun alkupuolella. Nykyisin Adams opettaa osa-aikaisesti Oxfordin yliopistossa, jossa hän on Mansfield Collegen jäsen.


title: Robert Merrihew Adams

text: Adams on keskittynyt suurelta osin pahan ongelman teologisiin vastauksiin uskonnonfilosofiassa. Filosofian historian tutkijana hän on tutustunut erityisesti Søren Kierkegaardiin ja Gottfried Leibniziin.


title: Robert Merrihew Adams

text: Adamsin puoliso Marilyn McCord Adams on myös filosofi, ja työskentelee keskiajan filosofian ja uskonnonfilosofian alueilla.


title: Las Vegasin Grand Prix 1982

text: Las Vegasin Grand Prix 1982 oli kauden viimeinen kilpailu. Se järjestettiin 25. syyskuuta Yhdysvaltain Las Vegasissa sijainneen Caesar's Palace -hotellin pysäköintialueella. Kilpailun voitti Tyrrell-kuljettaja Michele Alboreto, jolle voitto oli uran ensimmäinen. Suomalaisittain kilpailu oli historiallinen, sillä Keke Rosberg varmisti siellä uransa ensimmäisen F1-mestaruuden.


title: Las Vegasin Grand Prix 1982

text: Tilanne MM-sarjassa oli seuraavanlainen: Rosberg johti sarjaa yhdeksän pisteen erolla ennen hänen lähintä uhkaajaan John Watsonia. Didier Pironi oli sarjassa toisena kolme pistettä Rosbergia perässä, mutta hänen mahdollisuutensa mestaruuteen olivat menneet Saksan GP:n loukkaantumisen takia, eikä hän ollut mukana kauden päätöskilpailussa. Watsonin oli voitettava kilpailu ja Rosbergin jäätävä pisteittä, jotta hän olisi mestari. He olisivat silloin päätyneet tasapisteisiin, mutta Watsonilla olisi kolme osakilpailuvoittoa Rosbergin vain yhtä vastaan.


title: Las Vegasin Grand Prix 1982

text: Aika-ajoissa Renault-kaksikko Alain Prost ja René Arnoux valtasivat jälleen eturivin. Prost kiersi radan ajassa 1.16,356, mikä merkitsi keskinopeutta 172,082 km/h. Kolmanneksi tullut Alboreto jäi heistä yli sekunnin. Rosberg sijoittui aika-ajoissa kuudenneksi, Watsonin hyydyttyä yhdeksänneksi. Aika-ajoissa kahdeksanneksi sijoittunut Patrick Tambay päätti lopulta jättää kilpailun väliin selkävaivojen takia.


title: Las Vegasin Grand Prix 1982

text: Aika-ajot ajettiin hautovan kuumissa oloissa, joissa turboilla oli vaikeuksia. Ajot olivat melkoista romurallia, jossa neljä autoa törmäili. Ensimmäisenä ajoi seinään Raul Boesel Marchillaan. Auto romuttui korjauskelvottomaksi. Seuraavaksi Mauro Baldi törmäsi verkkoaitaan. Sitten Jean-Pierre Jarierin auton oikea etupyörä kosketti reunaan ja irtosi. Ohjauskyvytön auto törmäsi vauhdilla reunamuurin edessä olleeseen rengaskasaan. Lopuksi Eliseo Salazar romutti autonsa törmäämällä reunamuuriin.


title: Las Vegasin Grand Prix 1982

text: Startissa molemmat Renaultit pitivät sijansa, kuten myös kolmantena lähtenyt Alboreto. Perässä seurasivat Riccardo Patrese, Mario Andretti, Rosberg ja Nelson Piquet. Jo toisella kierroksella Arnoux ohitti johdossa olleen Prostin ja siirtyi kilpailun johtoon. Kierroksella 15. Prost palasi kärkeen kun Arnouxin moottori hajosi jälleen kerran. Kierroksella 52. Prostin Renault alkoi täristä huolestuttavasti, jolloin Alboreto nousi hänestä ohi. Tyrrellille merkittiin pian ensimmäiset johtokierrokset moneen vuoteen. Kierroksella 56. letkan keskivaiheilta lähtenyt Watson nousi toiseksi, mutta Rosbergin ajaessa viidentenä, olivat McLaren-kuljettajan mahdollisuudet mestaruuteen käytännössä menneet. Prost putosi jälleen alaspäin kun Eddie Cheever Ligierillään ohitti hänet.


title: Las Vegasin Grand Prix 1982

text: Michele Alboreto ajoi helppoon voittoon, Watsonin ja Cheeverin täydennettyä palkintokorokkeen. Prost, Rosberg ja Derek Daly ottivat loput pistesijat. Rosberg varmisti ensimmäisen mestaruutensa, kun Alboreto juhli uransa ensimmäistä F1-kilpailun voittoaan.


title: Las Vegasin Grand Prix 1982

text: Keke Rosberg ajoi kisan hyvin erikoisella rengasyhdistelmällä. Paljon vasempaan kaartuvia mutkia sisältävällä radalla vasemmanpuoleiset renkaat olivat pehmeämpää seosta kuin oikeanpuoleiset. Rosberg aloitti kisan seitsemäntenä. Kierroksella 15 John Watson ohitti hänet tiukan kaksinkamppailun jälkeen ja Rosberg putosi kahdeksanneksi. Kierroksella 27 Mario Andretti pyörähti ulos radalta ja Rosberg siirtyi viidenneksi, jonka sijan pystyikin kilpailun loppuajan pitämään. Viides sija riitti hyvin maailmanmestaruuden varmistamiseen.


title: Las Vegasin Grand Prix 1982

text: "En ajanut mestaruutta Suomelle, vaan itselleni." Totesi Rosberg kilpailun jälkeen. Suomessa mestaruudesta hyötyivät ainakin Rosbergin yhteistyökumppanit eli vaatetusalan yritys Luhta, Männistön Kenkätehdas ja Fazer. Suomella ei ollut voiton kanssa paljoakaan tekemistä, vaikka Suomen lippu liehuikin palkintokorokkeen vierellä. Rosberg aloitti varsinaisen uransa Saksassa. Hän oli kirjoilla Monte Carlossa ja asui Englannissa. Rosberg ajoi englantilaisen tallin autoa, jonka rahoitus tuli pääosin Saudi-Arabiasta.


title: Donald D. Clancy

text: Donald D. Clancy (24. heinäkuuta 1921 – 12. kesäkuuta 2007) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneessa Ohiosta vuosina 1961–1977.


title: Donald D. Clancy

text: Clancy syntyi Cincinnatissa. Hän valmistui Elder High Schoolista ja opiskeli sen jälkeen Xavierin yliopistossa sekä Cincinnatin yliopiston "College of Law'ssa".


title: Donald D. Clancy

text: Clancy oli varsinaiselta ammatiltaan lakimies. Hän istui Cincinnatin kaupunginvaltuustossa 1952–1960 nousten lopulta kaupungin pormestariksi. Hän oli ehdolla edustajainhuoneeseen viimeisen kerran vuonna 1976. Hävittyään paikkansa hän ryhtyi jälleen lakimieheksi Cincinnatissa.


title: Donald D. Clancy

text: Clancy kuoli 85-vuotiaana kärsittyään elämänsä viimeisinä vuosina Parkinsonin taudista. Hänen tyttärensä Patty on itsekin poliitikko.


title: Sanomi

text: Sanomi oli Belgian edustuskappale Eurovision laulukilpailussa vuonna 2003. Kappaleen esitti Urban Trad.


title: Sanomi

text: Kappale muistetaan monesta asiasta. Erikoisinta siinä on se, että kappale on ensimmäinen laulukilpailujen historiassa, joka esitettiin kuvitteellisella kielellä. Toinen huomattava asia on myös kilpailun lopputulos. "Sanomi" sijoittui 165 pisteellä toiseksi jääden turkkilaisen Sertab Erenerin voittoisasta kappaleesta "Everyway That I Can" vain kaksi pistettä. Venäjän tyttöduo t.A.T.u jäi taakse vain yhdellä pisteellä. Belgian sijoitus vuonna 2003 oli myös maan paras moneen vuoteen.


title: Amin Hafiz

text: Amin Hafiz (; 1921 – 17. joulukuuta 2009) oli Syyrian presidentti vuosina 1963–1966.


title: Amin Hafiz

text: Hafiz oli Baath-puolueen jäsen ja johti vallankumousta Syyrian hallitusta vastaan vuonna 1963. Häneltä kaapattiin itseltään valta vuonna 1966.


title: Amin Hafiz

text: Hafiz eli maanpaossa vuoteen 2005, jolloin hänen sallittiin palata Syyriaan.


title: John Anderson, Jr.

text: John Anderson, Jr. (8. toukokuuta 1917 – 15. syyskuuta 2014) oli yhdysvaltalainen republikaanisen puolueen poliitikko.


title: John Anderson, Jr.

text: Anderson toimi Kansasin osavaltion kuvernöörinä vuosina 1961–1965. Hän oli kotoisin Olathesta ja siten syntyperäinen kansasilainen. Hän valmistui Kansasin yliopistosta vuonna 1943.


title: John Anderson, Jr.

text: Anderson oli ammatiltaan lakimies. Hän ei joutunut ”fyysisistä syistä” palvelukseen toisessa maailmansodassa.


title: Guadalquivir

text: Guadalquivir on 657 kilometrin pituudellaan Espanjan Andalusian pisin joki. Sen nimi tulee arabiankielisistä sanoista "al-wādi al-kabīr" (الوادي الكبير, "Suuri joki"). Jaénin maakunnan Cañada de las Fuentesista alkunsa saavan ja Atlantin valtamereen laskevan joen valuma-alue on noin 57 800 neliökilometrin suuruinen.


title: Guadalquivir

text: Muun muassa Sevillan ja Córdoban kaupungit sijaitsevat joen varrella.


title: Puente del Alamillo

text: Puente del Alamillo on silta Sevillan kaupungissa, Espanjan Andalusiassa. Se ylittää Guadalquivir-joen, ja se valmistui vuonna 1992. Sillan suunnittelusta on vastannut espanjalainen arkkitehti Santiago Calatrava. Silta johtaa La Cartujan saarelle, ja se rakennettiin saarella pidetyn vuoden 1992 maailmannäyttelyn vuoksi. Sillan kokonaispituus on 250 metriä, ja sen pyloni ylettyy 142 metrin korkeudelle.


title: Forrest Kline

text: Forrest Scott Kline (s. 7. marraskuuta 1983, Huntington Beach, Kalifornia) on hellogoodbye-yhtyeen laulaja/laulujen sanoittaja sekä kitaristi. Hän kävi Huntington Beach High Schoolia yhdessä yhtyeen kosketinsoittajan Jesse Kurvikin kanssa.


title: Beverly Cleary

text: Beverly Atlee Cleary (o.s. Bunn; s. 12. huhtikuuta 1916) on yhdysvaltalainen kirjailija. Hänen tuotantoonsa kuuluu tunnettu "Ramona Quimby" -lastenkirjasarja.


title: Beverly Cleary

text: Cleary syntyi McMinnvillessä, Oregonissa, ja muutti kuusivuotiaana Portlandiin. Hän valmistui myöhemmin Kalifornian yliopistosta sekä Washingtonin yliopistosta ja sai paikan kirjastonhoitajana Yakimassa, Washingtonin osavaltiossa.


title: Beverly Cleary

text: Cleary ensimmäinen kirja "Henry Huggins" julkaistiin vuonna 1950. Hän meni vuonna 1940 naimisiin Clarence T. Clearyn kanssa. Pari muutti Kalifornian Oaklandiin ja sai kaksoset vuonna 1955. Clarence kuoli yli 60 avioliittovuoden jälkeen 2004. Beverly Cleary on julkaissut kaksi omaelämäkertaa ja asuu nyt Carmel-by-the-Seassa, Kaliforniassa.


title: Beverly Cleary

text: Clearyn tuotantoa on käännetty lukuisille kielille. Hänelle on myönnetty myös useita palkintoja, kuten Newbery-mitali 1984 ja Laura Ingalls Wilder -mitali 1975.


title: HSPA+

text: HSPA+ (tunnetaan myös nimillä: Evolved HSPA, HSPA Evolution, I-HSPA tai Internet HSPA) on 3G-matkapuhelinten pakettidatan siirtoprotokolla ja verkkoarkkitehtuuri, jotka on määritelty 3GPPn release 7:ssa. Evolved HSPA määrittelee sekä yksinkertaistetun (madalletun) arkkitehtuurin HSPA-radioverkkoon että kasvattaa HSPA:n tiedonsiirtonopeutta.


title: HSPA+

text: Evolved HSPA on jatkoa HSPA (High Speed Packet Access) -kehitykselle, joka alkoi 3GPP Rel 5:ssä, (HSDPA, D=Downlink) ja Rel 6:ssa (HSUPA, U=Uplink).


title: HSPA+

text: Evolved HSPA kasvattaa HSPA:n tiedostojensiirtonopeutta tukiasemasta päätelaitteen suuntaan 42 Mbit/s saakka ja päätelaitteesta tukiaseman suuntaan 11 Mbit/s saakka.


title: HSPA+

text: Evolved HSPA -arkkitehtuurissa klassisen WCDMA-radioverkon (WCDMA RAN) radioverkko-ohjaimen (RNC) toimintoja siirtyy tukiasemaan kuten standardissa 3GPP TR25.999 kuvataan. 3GPP Release 7:ssä määritellään myös matalahierarkkinen runkoverkko, ns. suoratunneliarkkitehtuuri (Direct Tunnel), jossa pakettiliikenne ohittaa SGSN-solmun. Tämä verkkorakenne on identtinen Long Term Evolutionin (LTE/SAE) kanssa, joka on määritelty 3GPP Release 8 -standardissa. Näin 3GPP Release 7 ja Release 8 määrittelevät tasaisen arkkitehtuurievoluution WCDMA HSPA:sta LTE:hen.


title: HSPA+

text: Internet HSPA tai "I-HSPA" on Nokia Siemens Networksin esittelemä 3G-verkkoratkaisu, joka toteuttaa 3GPP Rel-7 Evolved HSPA -määrittelyn mukaisen yksinkertaistetun arkkitehtuurin sekä WCDMA-radioverkossa (RAN) että siihen liittyvässä pakettikytketyssä runkoverkossa.


title: HSPA+

text:
Internet HSPA -ratkaisussa radioverkko-ohjaimen (RNC) toiminnot on integroitu tukiasemaan (Node B), jolloin pakettiliikenteelle ei tarvita erillistä keskitettyä radioverkko-ohjainta. Lisäksi ratkaisu hyödyntää 3GPP-suoratunneliarkkitehtuuria (Direct tunnel), jossa käyttäjän tietoliikenne ohittaa SGSN-solmun. Internet HSPAssa liikenne siis kulkee tukiasemasta suoraan runkoverkon GGSN-solmuun, minkä tarkoituksena on madaltaa verkkoarkkitehtuuria ja vähentää verkon latenssia.
DNA, Elisa ja TeliaSonera Finland ovat ottaneet HSPA+:n käyttöön. Verkot uudistuivat vähitellen vuosina 2009–2013.


title: Jonathan F. Bennett

text: Jonathan F. Bennett (s. 1930 Uusi-Seelanti) on brittiläinen filosofi, joka on keskittynyt kielenfilosofiaan ja metafysiikkaan. Hän on muun muassa herättänyt uutta kiinnostusta Immanuel Kantiin teoksellaan "Kant’s Analytic" (1966).


title: Jonathan Bennett

text: Jonathan Bennett voi tarkoittaa seuraavia henkilöitä:


title: Torre del Oro

text: Torre del Oro () on entinen vartiotorni Sevillassa, Espanjan Andalusiassa. Torni rakennettiin 1200-luvun ensimmäisellä kolmanneksella Almohadien hallintokaudella, jotta Guadalquivirin jokireittiä kaupunkiin voitaisiin valvoa.


title: Torre del Oro

text: Kronikoitsijoiden mukaan tornia on sanottu "kultaiseksi", koska se oli päällystetty kultaisella mosaiikilla tai koska siellä säilytettiin arvokkaita esineitä, mutta vuoden 2005 restauroinnin jälkeen pääteltiin nimen tulleen alkuperäisen kullankeltaisen rappauksen mukaan. Nykyisin tornissa on laivastomuseo.


title: Alvin Miller

text: Alvin "Slick" Miller (s. 12. toukokuuta 1968 Doncaster) on englantilainen raskaansarjan nyrkkeilijä. Vuonna 1994 alkaneella urallaan Miller voitti 7 ottelua, hävisi 40 ja 2 ottelua päättyi ratkaisemattomana. Miller menetti nyrkkeilylisenssinsä vuonna 2005 huonon menestyksensä takia.


title: Galileo Galilein elämä

text: Galileo Galilein elämä on Bertolt Brechtin kirjoittama näytelmä vuodelta 1940. Se kertoo Galileo Galilein myöhäisvuosista keskittyen kiistaan katolisen kirkon kanssa. Näytelmästä on ilmestynyt vuonna 1975 Joseph Losey'n ohjaama "Galileo"-niminen elokuvasovitus.


title: Galileo Galilein elämä

text: Brecht aloitti näytelmän teon jo 1930-luvulla ollessaan vielä Saksassa. Muutettuaan Yhdysvaltoihin kolmannen valtakunnan aikaan hän käänsi ja uudelleen työsti näytelmän yhdessä näyttelijä Charles Laughton'in kanssa. Tuloksena oli näytelmän 'amerikkalainen versio', joka nimettiin yksinkertaisesti Galileoksi. Joseph Losey'n ohjaama ensi-ilta oli Los Angelesissa Coronet Theatre -teatterissa heinäkuussa 1947. Tämä versio oli pohjana myös Losey'n filmatisoinnissa vuonna 1975.


title: Galileo Galilein elämä

text: Palattuaan Itä-Saksaan Brecht jatkoi työtään näytelmän parissa ja uudelleen saksan kielellä. Lopullisen saksankielisen version ensi-ilta oli Kölnissä huhtikuussa 1955.


title: Galileo Galilein elämä

text: Galilei on rahan puutteessa ja saa kuulla uuden keksinnön, kaukoputken, olevan myynnissä Amsterdamissa. Galilei kopioi sen ja kauppaa Venetsian tasavallalle omana keksintönään.


title: Galileo Galilein elämä

text: Galilei käyttää kaukoputkea vahvistaakseen Kopernikuksen aurinkokeskisen mallin Aurinkokunnasta, mikä on vastoin yleistä uskomusta ja kirkon doktriinia.


title: Galileo Galilein elämä

text: Galilei viedään kuulusteltavaksi Vatikaaniin, missä hän kidutuksella uhattuna kieltää opetuksensa. Hänen oppilaansa järkyttyvät saadessaan tietää hänen taipuneen kirkon auktoriteettien painostuksesta.


title: Galileo Galilein elämä

text: Galilei asuu vanhana ja raihnaisena arestissa, kun hänen entinen oppilas Andrea tulee vierailulle. Galilei antaa Andrealle kirjan, jossa on kaikki hänen tieteelliset löydökset ja pyytää tätä salakuljettamaan sen Italian ulkopuolelle levitettäväksi. Andrea uskoo nyt Galilein toimien olleen sankarillisia ja että hän kielsi opetuksensa vain huijatakseen hölmöjä kirkollisia auktoriteetteja. Galilei itse kuitenkin väittää toimineensa vain oman etunsa mukaisesti ilman minkäänlaista sankarillisuutta.


title: Mark Hatfield

text: Mark Odom Hatfield (12. heinäkuuta 1922 – 7. elokuuta 2011) oli yhdysvaltalainen republikaanisen puolueen poliitikko. Hän toimi vuosina 1959–1967 Oregonin kuvernöörinä ja vuosina 1967–1997 Yhdysvaltain senaatin jäsenenä Oregonista.


title: Mark Hatfield

text: Hatfield syntyi Dallasissa, Oregonissa, opettaja Dovie Odom Hatfieldin ja seppä Charles Hatfieldin pojaksi. Hän valmistui Salem High Schoolista ja vuonna 1943 Willametten yliopistosta. Hän meni vuonna 1958 naimisiin vaimonsa Antoinette "o.s." Kuzmanichin kanssa. Pari sai neljä lasta.


title: Mark Hatfield

text: Valmistuttuaan Hatfield liittyi Yhdysvaltain laivastoon. Hän osallistui Iwo Jiman taisteluun sekä Okinawan taisteluun ja oli todistamassa Hiroshiman atomipommin vaikutuksia. Hän palveli myös Ranskan Indokiinassa. Hän sai sodan jälkeen maisterin arvon valtio-opista Stanfordin yliopistosta vuonna 1948. Myöhemmin senaattorina hän oli voimakkaasti Vietnamin sotaa ja ydinaseita vastaan.


title: Mark Hatfield

text: Hatfield voitti paikan Yhdysvaltain senaatissa vuonna 1966. Hän oli asennoitunut kuolemanrangaistusta, aborttia ja koulurukouksia vastaan, ja puhui homojen ja muiden vähemmistöryhmien oikeuksien puolesta. Hän vetäytyi senaatista vuonna 1996 oltuaan kaikkiaan yli neljä vuosikymmentä mukana Oregonin ja Yhdysvaltain politiikassa. Hänen mukaansa on nimetty mm. kirjasto, kliininen tutkimuskeskus ja oikeustalo.


title: Mark Hatfield

text: Hatfield opetti senaatista vetäytymisensä jälkeen George Fox -yliopistossa ja Portland State Universityn "Hatfield School of Governmentissa".


title: Jonathan Barnes

text: Jonathan Barnes (s. 1942) on brittiläinen filosofi, kääntäjä ja antiikin filosofian historioitsija. Hän opetti 25 vuotta Oxfordin yliopistossa ennen siirtymistään Geneven yliopistoon. Nykyisin hän opettaa Pariisin yliopistossa Sorbonnessa.


title: Jonathan Barnes

text: Barnes on kirjailija Julian Barnesin veli.


title: Mac OS X Leopard

text: Mac OS X Leopard (versio 10.5) on Applen Mac OS X -käyttöjärjestelmän kuudes pääjulkaisu. Se esiteltiin kehittäjille ensimmäistä kertaa vuonna 2006 Worldwide Developers Conferencessa.


title: Mac OS X Leopard

text: Leopard tuli myyntiin maailmanlaajuisesti 26. lokakuuta 2007. Leopard on ensimmäinen Mac OS X:n versio, jossa on sisäänrakennettuna Boot Camp -ominaisuus, joka mahdollistaa Microsoft Windows -käyttöjärjestelmän asentamisen samaan koneeseen Mac OS X:n kanssa mikäli käytössä oleva Macintosh-tietokone sisältää Intel-suorittimen. Täysin uusi ominaisuus on Time Machine, joka mahdollistaa varmuuskopioinnin automatisoinnin, siirtymisen joustavasti aikaisempaan tilanteeseen ja vaikkapa tarvittaessa pääsyn jo kertaalleen tuhottuihin tiedostoihin.


title: Mac OS X Leopard

text: Leopard sisältää paljon muitakin uusia ominaisuuksia (Applen mukaan 300 uudistusta), josta mainitaan seuraavat:


title: Mac OS X Leopard

text: Macintosh-tietokone, jossa


title: Brian Barry

text: Brian Barry (13. tammikuuta 1936 – 10. maaliskuuta 2009) oli brittiläinen filosofi, joka oli keskittynyt etiikkaan ja poliittiseen filosofiaan. Hän opiskeli Oxfordin yliopistossa. Hän oli Lieber-oppituolin poliittisen filosofian emeritusprofessori Columbian yliopistossa ja politiikan tutkimuksen emeritusprofessori London School of Economicsissa. Aiemmin hän opetti Chicagon yliopistossa.


title: Brian Barry

text: Barry on yhdistellyt analyyttistä filosofiaa politiikan tutkimukseen. Hän on myös yhdistellyt politiikan tutkimusta ja julkisen valinnan teoriaa. Hänet tunnetaan julkisen valinnan teorian kriitikkona.


title: Burco

text: Burco eli Burao on kaupunki Somaliassa. Kaupunki on asukasluvultaan Togdheerin alueen suurin; asukkaita on yli 150 000. Burcon asukasluvusta ei ole kuitenkaan kovin tarkkaa tietoa ja arviot siitä vaihtelevat. Kaupunki on hyvin tärkeä Somalian historian kannalta ja on väkiluvultaan kolmanneksi suurin kaupunki.


title: Burco

text: Kaupunki on itsenäiseksi julistautuneen Somalimaan toiseksi suurin asutuskeskus ja toinen pääkaupunki. Se sijaitsee vuoristoisella alueella noin 1 130 metriä merenpinnan yläpuolella. Siellä virallisina kielinä ovat somali, englanti ja arabia.


title: Burco

text: Kaupungista ovat kotoisin muun muassa runoilija Hadraawi (Mohamed Ibrahim Warsame) ja Dahabshiilin perustaja (Abdirashid Duale).


title: Alcázar de los Reyes Cristianos

text: Alcázar de los Reyes Cristianos eli Córdoban Alcázar on keskiaikainen espanjalainen linna Córdoban kaupungissa, Andalusiassa. Se sijaitsee Guadalquivirjoen rannalla, lähellä La Mezquitaa. Linna rakennettiin alun perin Kastilian ja Leónin kuninkaalle Alfonso XI:lle varhaisella 1300-luvulla.


title: Alcázar de los Reyes Cristianos

text: Myöhemmin linnaa laajensivat Ferdinand Katolilainen ja Isabella Katolilainen, jotka pitivät siellä hoviaan Granadan valloittamisprosessin aikana. Linnassa oli myös Espanjan inkvisition tuomioistuin liki kolmen vuosisadan ajan. Vuonna 1821 siitä tehtiin vankila, kunnes 1950-luvulla Espanjan hallitus muutti linnan matkailunähtävyydeksi ja kansalliseksi monumentiksi.


title: Music

text: Music voi tarkoittaa ainakin seuraavia:


title: Pall Mall (katu)

text: Pall Mall () on katu Lontoon Westminsterissä. Se on samansuuntainen The Mallin kanssa ja kulkee St. James's Streetiltä Waterloo Placen yli Haymarket kadulle. Pall Mall East jatkuu puolestaan Trafalgarin aukiolle. Katu on yksi St. Jamesin alueen pääväylistä ja osa A4 seututietä. Nimensä katu on saanut 1600-luvulla paikalla pelatusta samannimisestä kroketin kaltaisesta mailapelistä.


title: Pall Mall (katu)

text: Pall Mall on tunnetuin sen varrella sijaitsevista 1800-luvulla ja 1900-luvun alussa rakennetuista herrasmiesten yksityiskerhoista (Atheneum, Travellers Club, Reform Club, United Services Club, Oxford and Cambridge Club ja Royal Automobile Club). Aikanaan siellä sijaitsi myös Lontoon taidekeskittymä: vuonna 1814 sillä sijaitsi the Royal Academy, the National Gallery ja huutokauppayritys Christie's, mutta yksikään niistä ei viipynyt pitkään.


title: Pall Mall (katu)

text: Jo useita vuosisatoja lähes koko kadun eteläpuoli on kuulunut hallitsijaperheelle. St Jamesin palatsi sijaitsee kadun eteläpuolen länsipäässä, aikanaan kuninkaallisena asuntona palvellut Marlborough House on sen vieressä itään päin, aivan kadun eteläpuolella sijaitsevan puiston laidalla. Yrjö IV:lle kuulunut kaupunkikartano Carlton House sijaitsi aikanaan kadun itäpäässä ja sen puutarha liittyi St Jamesin puistoon. Pall Mall -kadulla sijaitsi myös sittemmin puolustusministeriöksi nimetty "War Office", joka tunnettiin kadun nimellä samaan tapaan kuin Whitehall viittaa Yhdistyneen kuningaskunnan hallintokeskukseen.


title: Pall Mall (katu)

text:
War Office sijaitsi Cumberlandin herttualle kuuluneen kartanon (Cumberland House) rakennuksissa. Pall Mall-kadulla sijaitsi ainakin kaksi muuta arkkitehtoonisesti tärkeätä herttuoiden kartanoa: Schomberg House ja Buckingham House (Buckinghamin ja Chandosin herttuoiden Lontoon asunto), jota ei pidä sekoittaa toiseen saman nimiseen taloon, joka laajennettiin Buckinghamin palatsiksi. Pall Mallilla sijainnut Buckingham House purettiin vuonna 1908 ja tilalle rakennettiin tilat kuninkaallista automobiilikerhoa varten (Royal Automobile Club).
Ensimmäiset julkiset kaasulla toimivat katuvalot sytytettiin Pall Mallilla 28. tammikuuta 1807.


title: Bruno Bauer

text: Bruno Bauer (6. syyskuuta 1809 Eisenberg – 13. huhtikuuta 1882 Rixdorf) oli saksalainen teologi, filosofi ja historioitsija.


title: Bruno Bauer

text: Bauer opiskeli suoraan G. W. F. Hegelin alaisuudessa tämän kuolemaan 1831 saakka. Myöhemmin hän oli aluksi vanhahegeliläinen, mutta liittyi myöhemmin nuorhegeliläisiin. Bauer opetti Berliinin (1834–1839) ja Bonnin yliopistoissa (vuodesta 1839).


title: Bruno Bauer

text: Bauerin teoksiin sisältyy muun muassa raamatuntutkimusta Uudesta testamentista.


title: Imatra Big Band Festival

text: Imatra Big Band Festival (IBBF) oli Imatralla 1983–2014 järjestetty vuosittainen big band -festivaali. Jazzmusiikin eri tyylilajien ohella festivaali tarjosi musiikkia bluesista funkiin, rockista souliin ja viihdemusiikkiin.


title: Imatra Big Band Festival

text: Esiintyjäkaarti koostui niin kansainvälisistä kuin suomalaisista orkestereista ja artisteista. Vuosina 1983–2014 festivaaleilla esiintyi yli 100 000 soittajaa ja yli 1 000 erilaista kokoonpanoa. Pääkonsertit pidettiin noin 2 500 hengen BB-klubiteltassa Imatrankosken taajamassa. Tapahtuma houkutteli vuosittain Imatralle lähes 50 000 kävijää.


title: Imatra Big Band Festival

text: Festivaalin rakenne muodostui kolmesta perusasiasta: soittokurssista, konserteista ja big bandien kilpailusta. Vuodesta 2005 lähtien järjestettiin myös Esko Linnavalli -sävellyskilpailu vuorovuosin Suomen Big Band -mestaruuskilpailun kanssa.


title: Imatra Big Band Festival

text: Alusta lähtien festivaalin keskipisteenä toimivat Inkerin aukiolle pystytetty teltta (BB-klubi), jossa pääkonsertit pidettiin. Ensimmäiseen telttaan mahtui noin 400 henkeä, viimeisiin 2 000-2 500 henkeä. Teltan lisäksi konsertteja on järjestetty festivaalikadulla (BB-katu), kulttuurikeskuksessa, imatralaisissa ravintoloissa, kylpylässä, urheilutalolla, kirkoissa, puistoissa, työpaikoilla, vanhusten palvelutaloilla, messukeskuksessa, Saimaan laivoilla ja joskus myös naapurikunnissa.


title: Imatra Big Band Festival

text: Imatra Big Band Festival ry ja Suomen Big Band -yhdistys järjestävät vuosittain big band -kesäkurssin, jossa vierailijoina on nähty niin kotimaisia kuin kansainvälisiä big band -osaajia. Big band -kesäkurssien taiteellisesta johdosta ovat vuosien mittaan vastanneet Hannu Sopanen, Raimo Henriksson, Jukkis Uotila, Sonny Heinilä, Esko Heikkinen ja Antti Rissanen. Kurssin yleisjohtajina ovat toimineet Hannu Sopanen, Seija Ohenoja ja vuodesta 2004 lähtien Antti Rissanen. Kurssien pitopaikkana oli ensin Mansikkalan koulu (1983–1985) ja sitten kulttuurikeskus sen valmistuttua 1986.


title: Imatra Big Band Festival

text: Vuosina 2001–2014 Suomen Big Band Yhdistys, Suomen Jazz & Pop Arkisto sekä Imatra Big Band Festival myönsivät yhdessä kaksi uutta Suomen Jazzlegenda -palkintoa merkittäville, pitkän linjan suomalaisille muusikoille, jotka esiintyvät yhä aktiivisesti.


title: Imatra Big Band Festival

text: Vuodesta 2017 lähtien Jazzlegenda-palkintojen myöntämisestä on vastannut Musiikkiarkisto.


title: Imatra Big Band Festival

text: Ensimmäisen kerran ajatuksen Imatran omasta musiikkifestivaalista esitti Aarno Raninen vuonna 1976 imatralaisten muusikoiden järjestämässä saunaillassa. Raninen oli kutsuttu opettajaksi Imatran big band -soittokurssille, jollaisen kolme vuotta aiemmin perustetun, tuolloin Imatran Muusikot ry:n alaisuuteen kuuluneen Imatra Big Bandin soittajat kapellimestarinsa Hannu Sopasen johdolla olivat Imatralle järjestäneet. Sopanen muokkasi sitten bändikavereineen Ranisen ajatuksen lopulta big band -festivaaliksi, tuolloin ensimmäiseksi laatuaan koko maailmassa.


title: Imatra Big Band Festival

text: Imatran big band -soittokursseja pidettiin vuodesta 1975 alkaen joka kesä Imatra-viikolla, ja ne huipentuivat vuosittain viikon lopussa tapahtuneeseen big band -konserttiin. Näistä kursseista ja konserteista kehittyi kahdeksan vuoden kypsyttelyn jälkeen Imatran ensimmäinen big band -festivaali. Sen järjesti vuonna 1983 pari vuotta aikaisemmin rekisteröity Imatra Big Band ry ja sitä tukemassa olivat Imatran kaupunki, opetusministeriö, Suomen Big Band -yhdistys ja Suomen Muusikkojen Liitto. Myöhempinä vuosina festivaali on saanut taloudellista tukea myös useilta muilta sponsoreilta.


title: Imatra Big Band Festival

text: Imatran musiikkitoimenjohtajana ja Imatra Big Bandin kapellimestarina toimineen Hannu Sopasen ohella suuren työn festivaalin käynnistämiseksi ja sen kehittämiseksi ovat tehneet myös kaupunginhallituksessa ja -valtuustossa istuneet Imatra Big Bandin soittajat Harri Nykänen ja Pentti Hytönen, Imatran kaupungin matkailuasiamies Kalevi Antikainen, Imatra Big Band ry:n ensimmäinen puheenjohtaja Timo Mönkäre, Imatra Big Band Festival ry:n ensimmäinen puheenjohtaja Jouko Elomaa ja festivaalin rahastonhoitajana toiminut Rauni Mynttinen.


title: Imatra Big Band Festival

text: Vuosina 1998–2007 festivaalin toiminnanjohtajana toimi Hannu Hokkanen ja vuodesta 2008 lähtien Kirsi Lajunen. Vuodesta 2011 on toiminnanjohtaja ollut Mikkelin teatterin entinen johtaja Pekka Laasonen. Festivaalin alkuaikojen tärkeinä ulkopaikkakuntalaisina neuvonantajina ja avustajina ovat toimineet myös kapellimestari Raimo Henriksson ja Suomen Muusikkojen Liiton puheenjohtajana toiminut Raimo Vikström.


title: Imatra Big Band Festival

text: Festivaalin järjestelyistä vastasi ensimmäisinä vuosina lähinnä Imatra Big Band ry:n hallitukseen pohjautuva festivaalitoimikunta, kunnes 29. joulukuuta 1987 perustettiin varsinainen Imatra Big Band Festival ry. Yhdistyksen perustivat Hannu Sopanen, Rauni Mynttinen, Harri Nykänen ja Jouko Elomaa.


title: Imatra Big Band Festival

text: Festivaalin puheenjohtajina ovat toimineet Timo Mönkäre, Harri Nykänen, Jouko Elomaa, Heikki S. von Hertzen, Mirja Borgström, Jussi Virsunen ja Markku Pentikäinen. Harri Nykänen on valittu myös kunniapuheenjohtajaksi. Festivaalin ohjelmistosta vastaavina ohjelmapäälliköinä ovat toimineet Hannu Sopanen (1983–1997), Hannu Hokkanen (1998–2007) ja Kirsi Lajunen (2008–2014).


title: Imatra Big Band Festival

text: Järjestäjä Imatra Big Band Festival ry hakeutui konkurssiin syksyllä 2014. Yhdistys kaatui 250 000 euron velkoihin, joihin se ei saanut tukea Imatran kaupungilta.


title: Imatra Big Band Festival

text:
Pääosassa tapahtuman käytännön toteuttamisessa ovat aina olleet eri toimikuntien alaisuudessa työskennelleet talkootyöntekijät. Vuosittain festivaaleille haetaan talkoontyöntekijöitä, jotka saavat talkookorvaukseksi työntekijäpaidan, ruokalippuja, viikkopassin ja päätösbileet saunomisineen, juomineen ja ruokineen.
IBBF:n kansainvälisiä tähtiä kesällä 2009 olivat ruotsalainen popjazzyhtye Bo Kaspers Orkester, Chicago blues -tyylin kuuluisuudet Billy Boy Arnold, Billy Branch, John Primer sekä Lurrie Bell, Dwayne Dopsie & Zydeco Hellraisers New Orleansista, brittiläinen jazz-funkbändi Incognito, amerikkalainen funk-soulbändi Defunkt Soul Band sekä useita Grammy-palkintoja voittanut Michael Abene.


title: Imatra Big Band Festival

text: Kotimaisia esiintyjiä olivat Riku Niemi Orchestra puhaltimine ja jousineen, solistinaan Jorma Kääriäinen. Olli Ahvenlahti piti 50-vuotistaiteilijajuhlakonserttinsa ”Eurovision Jazz -50 flyygelivuotta”. Ahvenlahden lisäksi nuorista jazzmuusikoista koottu Olli Ahvenlahti Orchestra esiintyi solisteinaan Fredi ja Johanna Försti. Avajaisperjantaina IBBF:n yhteistyökumppani Osmos Cosmos toi lavalle Idols -voittaja Ari Koivusen.


title: Imatra Big Band Festival

text: Muita suomalaisesiintyjiä olivat Anna Abreu, Club for Five, Veeti Kallio, Stam1na, CMX, Waldo`s People, 22 Pistepirkko, Jukka Poika Sound Explosion, UMO, Eternal Erection, Paula Koivuniemi sekä Tapani Kansa Imatra Big Bandin solistina ja vuoden 2009 yhtye Agents. Iskelmäiltaa rytmitti myös "Tanssii tähtien kanssa" -ohjelmasta tutun Sami Pitkämön orkesteri, jossa soittivat muiden muassa Jukka Eskola ja Timo Lassy.


title: Imatra Big Band Festival

text: 28. Imatra Big Band Festival järjestettiin 2.–10. heinäkuuta 2010. Ulkomaisia esiintyjiä olivat saksalainen The Baseballs, Brand New Heavies (UK), Buddy Guy, Inner Circle (UK/Jamaika), Manu Dibango (Kamerun), McCoy Tyner Trio ja Joe Lovano (USA), Modern Fox (Viro/Estonia), NATO Jazz Orchestra (monikansall.), saksalainen Beat’n Blow sekä Thorbjörn Risager (Tanska). Kotimaisia nimiä olivat Eläkeläiset, Eppu Normaali, Heikki Silvennoinen Band, doo-wop ja rock`n roll yhtye Jam Rock Band, Ladies First Big Band, Maija Vilkkumaa, Pelle Miljoona United, Popeda sekä Samuli Edelmann.


title: Imatra Big Band Festival

text: 29. festivaali järjestettiin 1.–9. heinäkuuta 2011.


title: Imatra Big Band Festival

text: Ulkomaisia esiintyjiä olivat Max Weinberg Experience, Larry Graham & Graham Central Station, Otis Grand, Sugar Ray Norcia, Mavis Staples, Jiggs Whigham, Dr. John ja Mezzoforte. Suomalaisia esiintyjiä olivat Pariisin kevät, Jenni Vartiainen, PMMP, Jussi & The Boys, Agents, Koop Arponen, Juha Tapio, Suvi Teräsniska, Marion Rung, Rajaton ja Paleface.


title: Trolleholmin linna

text: Trolleholmin linna () on linna Svalövin kunnassa, Ruotsin Skånessa. Linna on rakennettu 1760-luvulla, ja sen suunnittelusta vastasi tuolloin ruotsalainen arkkitehti Carl Hårleman. Nykyisen ulkonäkönsä linna sai kuitenkin 1800-luvun loppupuolella, jolloin linna uudistettiin varhaista renessanssityyliä mukailevaksi. Linna käsittää kolme kolmekerroksista, punatiilistä rakennusta.


title: Anette

text: Anette sekä sen rinnakkaismuoto Annette ovat kansainvälisiä naisen etunimiä. Nimet ovat muunnoksia nimestä Anna. Anna puolestaan juontaa hepreankielisestä, armoa tarkoittavasta nimestä Hannah.


title: Anette

text: Vuoden 2009 loppuun mennessä Anette-nimi on ollut 3868 suomalaisella naisella ja Annette 1754 naisella.


title: Asia Nitollano

text: Asia Nitollano (s. 14. helmikuuta 1988 Mt. Vernon, New York) on yhdysvaltalainen tanssija ja laulaja. Hän voitti "Pussycat Dolls Presents: The Search for the Next Doll" -kilpailun vuonna 2007. Hänen ainoaksi esiintymisekseen Pussycat Dollsin kanssa jäi ohjelman finaalijakso, sillä hän päätti lähteä soolouralle ennen ensimmäistäkään varsinaista esiitymistä tai levytystä yhtyeen kanssa.


title: Asia Nitollano

text: Asiaa kritisoitiin monesti liiallisesta vibratosta ja liiallisen melismaattisesta laulusta.


title: Tali (Viipurin mlk)

text: Tali (vuodesta 1948 ) on kylä ja rautatieasema Viipurin–Antrean rataosalla entisessä Viipurin maalaiskunnassa Neuvostoliitolle luovutetulla alueella. Tali tunnetaan ehkä parhaiten kesällä 1944 käydystä suuresta Talin–Ihantalan taistelusta, jossa suomalaiset saivat neuvostoliittolaisten etenemisen pysäytettyä.


title: Tali (Viipurin mlk)

text: Talin asema sijaitsee Viipurin kaupungin koillispuolella Leitimojärven ja Lyykkylänjärven välisellä alueella. Kylän alue ulottui asemalta Leitimojärven koillispuolelle ja aina Antrean kunnan rajalle asti. Aseman lähistöllä oli vuonna 1931 perustettu Maataloustuottajain Oy:n perunajauhotehdas. Talissa ei ollut kansakoulua, vaan koulua käytiin viereisessä Mannikkalan kylässä. Sen sijaan Talissa toimi Etelä-Karjalan karjanhoitokoulu. Talissa toimi Talin suojeluskunta, jolle valmistui oma talo vuonna 1937, Lotta Svärd -järjestön paikallisosasto sekä kaksi urheiluseuraa: Talin Koskenpojat ja Talin Kisaveikot (perustettu 1925). Seurakunnallisesti Tali kuului Ihantalan seurakuntaan. Vuonna 1937 Talin kylässä oli 363 asukasta.


title: Breaux Greer

text: Edward Breaux Greer (s. 19. lokakuuta 1976 Houston, Texas, Yhdysvallat) on yhdysvaltalainen keihäänheittäjä. Hän on kahdeksankertainen Yhdysvaltain mestari ja Yhdysvaltain sekä Keski- ja Pohjois-Amerikan ennätyksen (91,29) haltija. Greer on pituudeltaan 188 cm ja painaa 102 kg.


title: Breaux Greer

text: Greer on selviytynyt kahdesti kesäolympialaisten loppukilpailuun. Molemmilla kerroilla hän jäi loppukilpailun viimeiseksi sijalle 12. Edmontonin MM-kisoissa 2001 hän sijoittui neljänneksi. Vuonna 2004 hän voitti IAAF:n yleisurheilufinaalin silloisella ennätyksellään 87,68.


title: Breaux Greer

text: Vuonna 2007 Greeriä valmensi suomalainen Kari Ihalainen. Toukokuussa 2007 Greer heitti 90,71 ja paransi omaa ennätystään yli kolme metriä heittäen ensimmäistä kertaa urallaan yli 90 metriä. Hän oli kahdestoista 90 metrin ylittäjä nykykeihäällä. Kesäkuussa 2007 Yhdysvaltain mestaruuskisoissa hän voitti kahdeksannen mestaruutensa uudella ennätystuloksellaan 91,29. Osakan MM-kisoissa 2007 Greer voitti pronssia tuloksella 86,21.


title: Breaux Greer

text: Greer on toiminut laulajana yleisurheilijoista koostuvassa yhtyeessä nimeltä "I Felt a Red Letter". Aikaisemmin yhtye tunnettiin nimillä "Wristband Socks" sekä "Former Track Star".


title: Breaux Greer

text: Greer oli lukiossa hyvä baseball-syöttäjä ja uskoo, että olisi päässyt lajissa huipulle.


title: Breaux Greer

text: Greer on toiminut myös American Gladiators -televisiosarjan toisella tuotantokaudella gladiaattorina, nimenään Hurricane.


title: Breaux Greer

text: Vuonna 2016 Greer meni kihloihin vuonna 2012 tapaamansa yhdysvaltalaisen tv-tähden Katy Mixonin kanssa. Heillä on kaksi lasta, vuoden 2017 toukokuussa syntynyt poika ja toukokuussa 2018 syntynyt tytär.


title: Paavo Paalu

text: Paavo Johannes Paalu ent. Palkén (28. toukokuuta 1895 Turku - 5. maaliskuuta 1971) oli suomalainen jääkärikenraalimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa komppanianpäällikkönä Valkoisessa armeijassa. Sisällissodan jälkeen hän antautui sotilasuralle ja toimi muun muassa Yleisesikunnassa toimistopäällikkönä. Hän oli talvi- ja jatkosodan divisioonan komentajana ja johti myös nimeään kantanutta Osasto Paalua.


title: Paavo Paalu

text: Paalun vanhemmat olivat pika-ajuri August Verner Palkén ja Alma Koroinen. Hänet vihittiin avioliittoon vuonna 1924 Ellen Agnes Dombrowskyn kanssa, jonka kuoltua vuonna 1941 hän avioitui uudelleen vuonna 1945 Lyyli (Lyla) Kiisken kanssa.


title: Paavo Paalu

text: Palkén kirjoitti ylioppilaaksi Turun suomalaisesta klassillisesta lyseosta vuonna 1914 ja liittyi Varsinaissuomalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1914–1915 ja 1921 ja suoritti ylemmän oikeustutkinnon alkututkinnot ja osan loppututkinnoista. Sotakorkeakoulun yleisen osaston hän suoritti vuosina 1924–1926.


title: Paavo Paalu

text: Palkén liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 7. tammikuuta 1916 ja otti osaa taisteluihin ensimmäisessä maailmansodassa Saksan itärintamalla Misse-joellaja Riianlahdella sekä Aa-joella. Hän suoritti vuonna 1917 Polangenissa järjestetyn erikoiskurssin (pommarikurssi).


title: Paavo Paalu

text: Palkén saapui takaisin Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan ensin joukkueenjohtajaksi 3. jääkärirykmentin 7. jääkäripataljoonan 3. komppaniaan. Komppanian päällikkyyden hän otti vastaan 11. huhtikuuta 1918. Hän osallistui sisällissodan taisteluihin Tampereella, Aittolahdessa, Lyykylässä, Mannikkalassa ja Talissa, missä hän haavoittui lievästi taistelussa 24. huhtikuuta 1918.


title: Paavo Paalu

text: Paalu jäi sisällissodan jälkeen edelleen palvelukseen 3. jääkärirykmenttiin, jonka nimi muutettiin myöhemmin ensin Savon jääkärirykmentti 3:ksi ja sitten Uudenmaan rykmentiksi. Rykmentissä hän toimi päällikkönä II pataljoonan 3. komppaniassa. Komppanianpäällikön tehtävien ohella hän hoiti myös pataljoonan komentajan tehtäviä 20. tammikuuta – 25. huhtikuuta 1919 välisen ajan. Paalu siirrettiin 5. helmikuuta 1920 alkaen Käkisalmen läänin rykmenttiin, jossa hän toimi komentajana I pataljoonassa.


title: Paavo Paalu

text: Hänet komennettiin 17. marraskuuta 1920 Yleisesikuntaan, missä hän palveli toimistoupseerina liikekannallepano-, järjestely- ja operatiivisessa toimistossa. Yleisesikunnassa hän hoiti operatiivisen toimiston päällikön tehtäviä 12. tammikuuta – 15. elokuuta 1924 välisen ajan, jonka jälkeen hänet nimitettiin järjestelytoimiston päälliköksi. Järjestelytoimistosta käsin Paalu toimi myös Sotakorkeakoulussa yleisesikuntapalveluksen opettajana. Lopulta hänet siirrettiin Yleisesikunnasta 28. huhtikuuta 1927 Sotakorkeakouluun, missä hän toimi yleisesikuntapalveluksen vakinaisena opettajana. Oman tehtävänsä ohella hän toimi myös l. syyskuuta 1927 – 1. joulukuuta 1931 välisenä aikana taktiikan opettajana Sotateknillisessä koulussa. Lopulta koulutustehtävistä hänet joukko-osastoihin 1. syyskuuta 1931. Ensimmäisenä hänet nimitettiin komentajaksi Polkupyöräpataljoona 2:een ja seuraavaksi komentajaksi 1. heinäkuuta 1933 alkaen Keski-Suomen rykmenttiin. Lopulta hänet nimitettiin sotilasläänin komentajaksi 28. helmikuuta 1938 alkaen Satakunta-Hämeen sotilaslääniin.


title: Paavo Paalu

text: Paalu osallistui talvisotaan 6. divisioonan (myöhemmin 3. divisioona) komentajana ja osallistui taisteluihin Karhula-Summa tasalla ja Vilajoella. Myöhemmin hän sai johdettavakseen Osasto Paalun, jonka komentajan tehtävistä hänet siirrettiin Päämajaan ylipäällikön käyttöön.


title: Paavo Paalu

text: Välirauhan aikana Paalu toimi 23. divisioonan komentajana ja myöhemmin Lounais-Suomen sotilasläänin komentajana, kunnes jatkosodan puhjettua hänet komennettiin rintamalle 1. divisioonan komentajaksi ja johdatti joukkonsa taisteluihin Korpiselässä, Vieljärvellä, Nuosjärvellä, Pyhäjärvellä, Petroskoissa, Kontupohjassa ja Karhumäellä. Vuonna 1942 hänet siirrettiin komentajan viransijaiseksi Maaselän Ryhmään, josta hänet siirrettiin edelleen 18. divisioonan komentajaksi, jonka komentajana hän osallistui muun muassa Neuvostoliiton suurhyökkäyksen torjuntaan Karjalankannaksella.


title: Paavo Paalu

text: Mahdottomassa tehtävässään Paalu ei onnistunut ja hänen divisioonan lohkolta vihollinen teki läpimurron 25. kesäkuuta 1944, jonka jälkeen ylipäällikkö vapautti hänet divisioonan komentajan tehtävistä 26. kesäkuuta 1944 ja passitti erikoistehtäviin Päämajaan. Siirron syynä olivat hänen ja IV armeijakunnan komentajan Taavetti Laatikaisen kanssa syntyneet erimielisyydet. Paalu erosi vakinaisesta palveluksesta vuonna 1945 ja työskenteli sen jälkeen vakuutustarkastajana vakuutusyhtiö Sammossa Turussa vuoteen 1963 saakka. Paalu haudattiin Turkuun.


title: Paavo Paalu

text: Paalu toimi Jalkaväen harjoitusohjesääntökomitean jäsenenä vuosina 1919–1921 ja Suomen ja Venäjän välisen Karjalankannaksen paikalliskomitean jäsenenä vuonna 1920 sekä polkupyöräpataljoonan järjestelyä suunnitelleen komitean sihteerinä vuonna 1923. Yleisesikunnan kunniatuomioistuimen jäsenenä hän toimi vuonna 1924 ja kenttäohjesääntötoimikunnan jäsenenä vuosina 1927–1931 sekä 2. divisioonan kunniatuomioistuimen varapaheenjohtajana vuosina 1935–1937.


title: Paavo Paalu

text: Paalu toimi myös Kouvolan ratsastajien puheenjohtajana vuosina 1933–1935 ja oli Suomen upseeriliiton Kouvolan-Korian alaosaston puheenjohtajana vuosina 1934–1937. ja Jääkäriliiton Kouvolan-Korian-Utin alaosaston puheenjohtajana vuosina 1934–1937. Kouvolan ratsastajien kunniajäsenyys hänelle myönnettiin vuonna 1935.


title: SK Ravintolat

text: SK Ravintolat (oik. SK Entertainment Group Oy, aiemmin "Seppo Koskinen Ravintolat Oy") oli 2000-2011 yksi Suomen suurimpia yökerhotoimintaan keskittyneitä yhtiöitä. Yhtiön on perustanut Seppo "Sedu" Koskinen vuonna 1996. Nykyisin yhtiössä on monia muitakin omistajia. Kesästä 2011 lähtien Koskinen ei ole osallistunut yhtiön johtamiseen eikä hallitustyöskentelyyn. Yhtiöllä on sijoituksia edelleen yökerholiiketoiminnassa (Eesti & Valkeakoski), mutta ei operatiivista toimintaa.


title: SK Ravintolat

text: Keväällä 2011 Night People Group Oy osti suurimman osan SK Entertainment Group Oy:n kotimaan liiketoiminnasta. Kaupan myötä Night People Group Oy:stä tuli yksi Suomen suurimpia yökerhotoimijoita. NPG - Night People Group Oy:n suurimpana omistaja toimii Jory Invest Oy, joka on NPG:n operatiivisen johdon omistama holding -yhtiö.


title: Slipknot (albumi)

text: Slipknot on ensimmäinen virallisesti julkaistu Slipknotin albumi. Aiemmin ilmestynyt "Mate. Feed. Kill. Repeat." oli omakustanne. "Slipknot" julkaistiin 29. kesäkuuta 1999 Roadrunner Recordsin kautta, digipack-versio julkaistiin 7. maaliskuuta 2000. Sitä edeltänyt sensuroimaton versio sisälsi esitteen, jossa kirjoitettiin "Amerikan ehdottomasta fasismista".


title: Slipknot (albumi)

text: Kappaleet "Frail Limb Nursery" ja "Purity" jouduttiin poistamaan alkuperäiseltä albumilta, koska ne liittyivät Purity Knightin murhatapaukseen ja tekijänoikeuden väärinkäyttöön (www.crimescene.com). Kappaleet korvattiin kappaleella "Me Inside", kun albumi julkaistiin uudelleen.


title: Slipknot (albumi)

text: Kappaleista "Wait And Bleed" ja "Spit It Out" on tehty musiikkivideot ja "Welcome To Our Neighbourhood" -DVD:llä on kappaleesta "Scissors" jonkinlainen video.


title: Kalevan kisat 2000

text: Kalevan kisat järjestettiin vuonna 2000 Lahdessa 17. – 20. elokuuta.


title: Joonas Myllyveräjä

text: Joonas Myllyveräjä on suomalainen imitaattori-juontaja ja näyttelijä. Hän on esiintynyt muun muassa viihdeohjelmissa "Revanssi", "Kiitos ja hyvästi" ja "Huuliveikot". Hän on myös antanut äänensä Disneyn "Ankronikka"-piirrossarjan suomenkielisessä versiossa Heimo Huimalle, sekä Disneyn piirroselokuvaan "Prinsessa Ruusunen" Pahattaren apulaiselle.


title: Joonas Myllyveräjä

text: Myllyveräjä tuli alun perin tunnetuksi Klaus Thomassonin ohjelmasta "Klaustrofobia", jossa esitti ja imitoi Suomi-verkkariin ja lippalakkiin pukeutunutta Pikku-Ville-nimistä pikkupoikaa.


title: Joonas Myllyveräjä

text: Myllyveräjällä on Joysport Oy -niminen yritys.


title: Springfield Falcons

text: Springfield Falcons oli yhdysvaltalainen jääkiekkoseura, joka pelasi American Hockey Leaguessa. Joukkue pelasi kotiottelunsa Springfieldissä, Massachusettssin osavaltiossa. Sen kotihalli oli MassMutual Center, johon mahtuu 6 679 katsojaa. Falcons toimi viimeisellä kaudellaan 2015-2016 NHL-seura Arizona Coyotesin farmijoukkueena.


title: Springfield Falcons

text: Vuonna 1994 jääkiekkojoukkue Springfield Indians myytiin Worcesteriin, ja se vaihtoi nimensä Worcester Ice Catsiksi. Springfieldiin perustettiin uusi jääkiekkojoukkue Springfield Falcons.


title: Tokaj-Hegyalja

text: Tokaj-Hegyalja on historiallinen viinialue Unkarin koillisosissa. Alue koostuu 27 kylästä ja 5 500 hehtaarista viinitarhoja. Viiniä on viljelty alueella ainakin 1100-luvusta asti, mutta Tokaji-viinistä tuli erityisen tunnettua 1600-luvulla. Tokajin viiniseutu on ollut lisättynä UNESCOn maailmanperintöluetteloon vuodesta 2002.


title: Tokaj-Hegyalja

text: Tokaj sijaitsee Unkarin koillisosassa. Se muodostaa kolmion muotoisen alueen, jossa sivut kulkevat Abaújszántósta Tokaj’iin ja Tokaj’sta Slovakian rajalle Sátoraljaújhelyyn. Tahrat sijaitsevat Zemplénvuorten esikukkuloilla paikassa, jossa pustan aro tuo kesälämpöä rinteille.


title: Tokaj-Hegyalja

text: Tokajissa on kokonaisuudessaan noin 5 500 hehtaarin verran viinitarhoja. Siihen kuuluu 27 kaupunkia ja kylää.


title: Tokaj-Hegyalja

text: Tokajin alueella on ollut asutusta ainakin neoliittiselta kaudelta lähtien]]. Unkarilaisia heimoja alkoi tulla alueelle 800-luvun lopulla. Viiniä alettiin viljellä viimeistään 1100-luvulla. Viini tuotiin alueelle idästä. Sen toivat mahdollisesti kabarit, jotka asettuivat Karpaateille unkarilaisten naapuriin 800- tai 900-luvulla.


title: Tokaj-Hegyalja

text: Tokaji-valkoviiniä alettiin tuottaa osmanien aikakaudella. Transilvanialainen Rákóczien suku nousi valtaan 1600-luvun alussa. Tokajin alueen viinit toivat suvulle vaurautta, ja George II Rákóczi taisteli viinin avulla jopa Unkarin itsenäisyydestä. Hän tarjosi viiniä euroopan kuninkaallisille, kuten Ludvig XIV:lle.


title: Tokaj-Hegyalja

text: Tokajin vauraus oli suurimmillaan 1700-luvulla, kun viiniä alettiin viedä myös Venäjälle ja Puolaan. Viinin suosion ansiosta Tokajiin alkoi muuttaa myös paljon ihmisiä lähialueilta, slovakkeja, ruteeneja ja makedoniankreikkalaisia. Tokaji oli vuonna 1780 Unkarin tiheimmin asuttu alue.


title: Tokaj-Hegyalja

text: Puolan jako vuonna 1795 suisti alueen talouden rappioon. Tämän jälkeen on seurannut vielä kaksi suurta takaiskua, kun ensin vuonna 1885 viinikirvaepidemia saavutti Tokajin ja tuhosi suuren osan sadosta ja sitten vuonna 1920 Unkari menetti Trianonin rauhansopimuksessa kaksi kolmasosaa alueestaan, mikä merkitsi kotimaanmarkkinoiden pienenemistä.


title: Tokaj-Hegyalja

text: Toisen maailmansodan jälkeen Tokajin tilanne oli erityisen huono, sillä Holokausti oli hävittänyt juutalaiset alueelta ja kommunistihallitus lakkautti aristokraattisten ja porvarien yksityisomistukset. Tokajin viinien laatu ja maine kärsivät, mutta vuodesta 1990 lähtien alueelle on jälleen suunnattu lisää varoja.


title: Free

text: Free on englanninkielinen sana, joka tarkoittaa vapaata tai ilmaista. Sillä voidaan viitata myös seuraaviin asioihin:


title: Richard Shelby

text: Richard Craig "Dick" Shelby (s. 6. toukokuuta 1934 Birmingham, Alabama) on yhdysvaltalainen republikaanisen puolueen poliitikko. Hän on edustanut Alabamaa vuosina 1979–1987 Yhdysvaltain edustajainhuoneessa ja vuodesta 1987 senaatissa.


title: Richard Shelby

text: Shelby syntyi Birminghamissa, Alabamassa, ja valmistui Arizonan yliopistosta vuonna 1957. Hän on ammatiltaan lakimies. Shelby siirtyi senaattorina istuessaan 9. marraskuuta 1994 demokraattipuolueesta republikaanipuolueeseen. Hänet valittiin senaattiin uudelleen viimeksi vuonna 2017 alkavalle kaudelle, joka päättyy tammikuussa 2023.


title: Richard Shelby

text: Shelby asuu Tuscaloosassa vaimonsa Annetten kanssa. Heillä on kaksi poikaa, Richard Jr. ja Claude Nevin, joista jälkimmäisellä on puolisonsa Lisan kanssa tytär ja poika.


title: Luufinni

text:
Miliumit eli luufinnit ovat iholla etenkin poskipäissä ja silmien seudulla esiintyviä pieniä pinnallisia valkoista talimassaa sisältäviä "jyväsiä" (kystia), joista ei ole muuta kuin esteettistä haittaa. Ne voidaan poistaa tekemällä reikä neulalla ja puristamalla massa pois, kuitenkin mieluummin kosmetologin vastaanotolla.
Miedompana ja ehkäisevänä hoitona suositellaan kasvojen ihon kuorintaa kerran tai pari viikossa. Toisaalta ihon jokapäiväinen tai muuten liiallinen kuorinta tai käsittely vahvoilla kemikaaleilla voi lisätä milliumien määrää.


title: Luufinni

text: Miliumeja esiintyy useimmiten vastasyntyneillä vauvoilla. Syynä tähän on vain osittain kehittyneet talirauhaset. Vauvoilla miliumit häviävät useamman päivän kuluttua. Aikuisiässä esiintyvien miliumien syynä pidetään kasvojen ihon vaurioitumista esimerkiksi auringon vaikutuksesta.


title: Luufinni

text: Pääero etenkin aknessa esiintyvien valkopäiden ja miliumien välillä on se, että valkopäät kehittyvät talirauhasissa ylimääräisestä rasvasta ja muista ihon jätetuotteista, kun taas miliumit ovat ihon sisälle jääneitä proteiineja, joilla ei ole huokosta tai reikää purkautua ihon pinnalle.


title: Terrence Trammell

text: Terrence Trammell (s. 23. marraskuuta 1978 Atlanta) on yhdysvaltalainen 110 metrin aitajuoksija.


title: Terrence Trammell

text: Trammell sijoittui 1998 toiseksi NCAA-finaalissa. Seuraavana vuonna hän voitti sisäratojen NCAA-finaalissa 60 metrin aidat ja juoksi 60 metrin sileällä kolmanneksi. Ulkoratojen NCAA-finaalissa hän voitti 110 metrin aidat ja oli mukana mestaruuden voittaneessa 4 x 100 metrin viestijuoksujoukkueessa. Hän voitti samana vuonna myös Universiadeissa 110 metrin aitajuoksun. Vuonna 2000 Trammell voitti sisäratojen NCAA-mestaruudet 60 metrillä sekä 60 metrin aidoissa. Hän voitti 60 metrin aidoissa myös Yhdysvaltain sisäratojen mestaruuden ja 110 metrin aidoissa ulkoratojen NCAA-mestaruuden. Hän sijoittui Yhdysvaltain olympiakarsinnoissa kolmanneksi ja pääsi osallistumaan Sydneyn olympialaisiin. Olympialaisissa Trammell voitti hopeaa ajalla 13,16.


title: Terrence Trammell

text: Trammell voitti hallikaudella 2001 Yhdysvaltain sisäratojen mestaruuden 60 metrillä sekä MM-kultaa Lissabonin sisäratojen MM-kisoissa ajalla 7,51. Yhdysvaltain ulkoratojen mestaruuskilpailuissa hän voitti hopeaa, mutta karsiutui Edmontonin MM-kisojen välierissä. Hän oli samana vuonna neljäs Hyvän tahdon kisoissa ja seitsemäs GP-finaalissa. Seuraavana vuonna hän voitti maansa mestaruuden 60 metrin sileällä ja pronssia 60 metrin aidoissa. Ulkoradoilla hän voitti Yhdysvaltain mestaruuskilpailuissa pronssia 110 metrin aidoissa. Trammell juoksi toiseksi Yhdysvaltain sisäratojen mestaruuskilpailuissa 2003 sekä 60 metrin sileällä että aidoissa. Birminghamin sisäratojen MM-kisoissa hän loukkasi takareitensä 60 metrin juoksun alkuerissä, eikä voinut kilpailla aitajuoksussa. Myöhemmin samana vuonna hän oli toinen Yhdysvaltain mestaruuskilpailuissa. Pariisin MM-kisoissa hän voitti MM-hopeaa ja kauden lopussa hän juoksi toiseksi.


title: Terrence Trammell

text: Trammell voitti vuonna 2004 maansa olympiakarsinnat 110 metrin aidoissa ennätysajallaan 13,09. Ateenan olympialaisissa hän uusi olympiahopeansa. Seuraavana vuonna hän juoksi Yhdysvaltain mestaruuskilpailuissa uudeksi ennätyksekseen 13,02, jolla sijoittui kolmanneksi. Helsingin MM-kisoissa hän oli viides ja kauden lopussa kolmas. Vuonna 2006 Trammell voitti maansa sisäratojen mestaruuskilpailuissa kultaa 60 metrin aidoissa ja hopeaa 60 metrin sileällä. Moskovan sisäratojen MM-kisoissa hän voitti kultaa 60 metrin aidoissa ajalla 7,43 ja 60 metrin sileällä pronssia ajalla 6,54. Yhdysvaltain ulkoratojen mestaruuskilpailuissa hän oli 110 metrin aidoissa toinen. Hän juoksi kauden lopussa neljänneksi.


title: Terrence Trammell

text: Trammell voitti 2007 Yhdysvaltain mestaruuden 110 metrin aitajuoksussa ja sai hopeaa Osakan MM-kilpailuissa 2007 ajalla 12,99. hän sijoittui kolmanneksi. Seuraavana vuonna hän oli toinen kotimaansa olympiakarsinnoissa, mutta joutui keskeyttämään olympialaisten alkuerissä kinnerjännevaivojen vuoksi. Vuonna 2009 hän voitti Yhdysvaltain sisäratamestaruuden 60 metrin aitajuoksussa ja oli toinen ulkoratamestaruuskilpailuissa 110 metrin aidoissa. Hän sai hopeaa Berliinin MM-kilpailuissa ajalla 13,15. Dohan sisäratojen MM-kilpailuissa 2010 hän voitti hopeaa 60 metrin aidoissa.


title: Horze

text: Horze on suomalainen hevostarvikkeita myyvä kauppaketju, jolla on myyntipisteitä myös ulkomailla. Horze on osa Finn-Tack-konsernia. Horzella on myymälöitä Suomessa, Ruotsissa, Tanskassa, Ranskassa, Saksassa, Kanadassa ja Venäjällä. Norjassa ja Tanskassa Horze on solminut franchise-sopimuksen 14 ratsastusvaruste-myymälän kanssa. Myymälöiden lisäksi yritys myy tuotteita postimyynnissä ja Horze.com-verkkokaupassa. Se toimii myös tukkukauppana, ja sen tuotteita myydään myös useissa Agrimarketeissa. Yrityksen pääkonttori ja keskusvarasto sijaitsevat Hollolassa.


title: Horze

text:
Euroopassa Finntackilla on kaksi isoa keskusta; pääkonttori on Hollolan Salpakankaalla, jossa työskentelee noin 70 henkeä, mutta Hollannissa on
myös iso logistiikkakeskus, josta toimitetaan tavaraa ympäri Eurooppaa.


title: Horze

text: Horze tekee yhteistyötä Ypäjän hevosopiston kanssa. Horze tukee suomenhevosen 100-vuotishanketta.


title: Horze

text: Horze perustettiin alun perin vuonna 1988 nimellä Finn-Valjas Oy, kun ensimmäinen kauppa avattiin Lahteen, Jokimaan raviradan tuntumaan. Postimyynti ja verkkokauppatoiminta aloitettiin vuonna 2003. Elokuussa 2008 Horze avasi liikkeen Vantaalle.


title: Horze

text: Neuvostoliiton hajottua Finn-Tack perusti ensimmäisen tuotantotehtaansa Venäjälle, Pietarin ydinkeskustaan. Sieltä siirryttiin muutaman vuoden päästä Ukrainaan, missä valmistetaan suurin osa ravivarusteista. Kaikki tarvittavat raaka-aineet lähetetään sinne Suomesta.


title: Horze

text: Vuonna 2004 Horze laajensi tuotantoaan Kiinaan ja 2005 tuotanto laajeni myös Meksikoon. Meksikossa valmistetaan Western-varusteita.


title: Jigme Khesar Namgyal Wangchuck

text: Jigme Khesar Namgyal Wangchuck on kuningas Jigme Singye Wangchuckin vanhin poika, ja hänen äitinsä on kuningatar Ashi Tshering Yangdon. Hänellä on nuorempi sisar ja veli. Hän on naimisissa aatelittoman Jetsun Peman kanssa. He menivät naimisiin 13. lokakuuta 2011.


title: Jigme Khesar Namgyal Wangchuck

text: Jigme Khesar Namgyal Wangchuck on opiskellut politiikkaa Yhdysvalloissa ja Isossa-Britanniassa.


title: Jigme Khesar Namgyal Wangchuck

text: Jigmen vierailu Thaimaassa toi hänelle paljon positiivista julkisuutta erityisesti naisten keskuudessa


title: Jeremiah Denton

text: Jeremiah Andrew Denton Jr. (15. heinäkuuta 1924 Mobile, Alabama – 28. maaliskuuta 2014 Virginia Beach, Virginia) oli yhdysvaltalainen laivaston lippueamiraali ja republikaanisen puolueen senaattori.


title: Jeremiah Denton

text: Denton valmistui Yhdysvaltain laivastoakatemiasta vuonna 1946. Palvellessaan Vietnamin sodassa hän istui pohjoisvietnamilaisten sotavankina yhteensä kahdeksan vuoden ajan vuosina 1965–1973. Hän selvisi kidutuksesta sekä huonoista oloista ja sai sittemmin Navy Crossin.


title: Jeremiah Denton

text: Denton istui vuosina 1981–1987 Yhdysvaltain senaatin jäsenenä Alabamasta.


title: Ekenäsin linna

text: Ekenäsin linna () on linna Linköpingin kunnassa, Ruotsin Itä-Götanmaalla. Se sijaitsee Teden-järven rannalla. Linna seisoo paikalla, jossa on sijainnut rakennuksia jo kauan ennen itse linnaa. Nykyinen linna edustaa renessanssin tyylisuuntaa, ja sen rakennutti valtaneuvos Peder Banér vuosina 1630–1644. Linnan suunnittelusta vastasi hollantilainen arkkitehti Hans Flemming.


title: Jeff Sessions

text: Jefferson Beauregard "Jeff" Sessions III (s. 24. joulukuuta 1946) on yhdysvaltalainen juristi ja republikaanisen puolueen pitkäaikainen senaattori Alabamasta.


title: Jeff Sessions

text: Sessions toimi Yhdysvaltain 84. oikeusministerinä vajaat kaksi vuotta 2017–2018. Sessions erosi presidentti Donald Trumpin painostuksesta oikeusministerin tehtävästä 7. marraskuuta 2018. Trump on arvostellut Sessionsia kovin sanoin, muun muassa nimittänyt tätä heikoksi ja henkisesti jälkeenjääneeksi. Trump valitsi Sessionsin seuraajaksi Matthew G. Whitakerin.


title: Jeff Sessions

text: Sessions palveli 1981–1993 Alabaman eteläisen piirin oikeusasiamiehenä. Hänet valittiin Alabaman oikeusministeriksi vuonna 1994 ja senaattoriksi 1996. Hän astui virkaan 7. tammikuuta 1997 Howell Heflinin seuraajana. "National Journal" nimesi hänet maaliskuussa 2007 viidenneksi konservatiivisimmaksi senaatin jäseneksi. Senaattiin hänet uudelleen valiittiin vuosina 2002, 2008 ja 2014. Hän vastustaa laitonta maahanmuuttoa ja kannattaa laillisen maahanmuuton vähentämistä. Hän kannatti Irakin sotaa ja ehdotti homoavioliitot kieltävää perustuslainlisäystä. Hän vastusti vuoden 2009 elvytyspakettia, Affordable Care Actiä ja Don't Ask, Don't Tell -käytännön kumoamista. Senaatin lakivaliokunnan johtavana republikaaniedustajana hän vastusti kaikkia Obaman nimittämiä korkeimman oikeuden tuomariehdokkaita.


title: Jeff Sessions

text: Sessions oli aktiivinen Trumpin kannattaja vuoden 2016 presidentinvaaleissa melko alkupuolelta. Hän osallistui Trumpin vaalitilaisuuksiin ja toimi Trumpin kampanjan avustajana. Hän ilmaisi virallisen kannatuksensa Trumpille 28. helmikuuta 2016. Trumpin kampanjatiimi harkitsi Sessionsin valitsemista varapresidentiksi kunnes päätyivät Mike Penceen.


title: Jeff Sessions

text: 18. marraskuuta 2016 vuoden vaaleissa seuraavaksi USA:n presidentiksi valittu Donald Trump ilmoitti valinneensa Sessionsin oikeusministeriksi hallintoonsa. Sessionsin valinta oikeusministeriehdokkaaksi herätti paljon vastarintaa hänen poliittisen taustansa takia monissa mustien oikeuksia ajavissa ryhmissä, poliittisissa aktiiveissa sekä demokraattipiireissä. Sessionsia on syytetty rodullisesti epäsensitiivisistä kommenteista, homovastaisuudesta sekä hänen kielteistä kantaansa kannabiksen laillistamiseen ja aborttiin on kritisoitu. Sessions on kiistänyt olevansa rasisti, homovastainen ja on luvannut noudattaa Yhdysvaltain voimassa olevaa lakia mikäli tulee valituksi Yhdysvaltain oikeusministeriksi. Sessions sanoi senaatin ensimmäisessä kuulustelussa, että hän tulisi keskittymään oikeusministerin tehtävässä ennen kaikkea rikollisuuden kitkemiseen.


title: Jeff Sessions

text: Senaatin lakivaliokunnan kuulustelu aloitettiin 17. tammikuuta 2017. Demokraattien vaatimuksesta äänestystä viivästytettiin viikolla, jotta heillä olisi "tarpeeksi aikaa tutkia" Sessionsin taustat ja tehdä muut oleelliset valmistelut. Näin ollen lakivaliokunnan äänestys pidettiin 31. tammikuuta, ja Sessions hyväksyttiin ja 8. helmikuuta 2017 suoritettiin koko senaatin laajuinen äänestys virkaan nimityksestä, äänin 52-47 nimityksen puolesta. Sessions erosi senaattorinvirastaan 8. helmikuuta ja vannoi virkavalansa oikeusministeriksi 9. helmikuuta 2017.


title: Jeff Sessions

text: Senaatin kuulemisissa Sessions sanoi valaehtoisessa lausunnossa, ettei ollut yhteydessä venäläisiin. The Washington Post -lehti kuitenkin paljasti, että Sessions tapasi suurlähettiläs Sergei Kisljakin kampanjan aikana kahdesti. Paljastuksen jälkeen Sessions jääväsi itsensä tutkimasta Trumpin Venäjä-yhteyksiä.


title: Jeff Sessions

text: Jefferson Beauregard Sessions III syntyi Selmassa, Alabamassa kauppias Jefferson Beauregard Sessions, Jr.:lle ja Abigail Sessionsille (o.s. Powe) 24. joulukuuta 1946. Sessionsin molempien vanhempien sukutausta on pääasissa englantilanen, jossa on mukana myös skotlantilais-irlantilaista sukujuurta. Sessions kävi Wilcox Central High Schoolin ja suoritti sen jälkeen filosofian tohtorin tutkinnon Huntingdon Collegessa ja valmistui 1969. Hän suoritti juris doctorin tutkinnon Alabaman yliopistossa vuonna 1973.


title: Jeff Sessions

text: Sessionsille on myönnetty Boy Scouts of American Distinguished Eagle Scout Award, ja hän on sotilasarvoltaan kapteeni.


title: Jeff Sessions

text: Sessionsilla ja hänen vaimollaan Maryllä on kolme lasta: Mary Abigail, Ruth Walk ja Sam. Perhe kuuluu protestanttiseen United Methodist Church -kirkkoon.


title: Püssi

text: Püssi () on epäitsenäinen kaupunki ja entinen kaupunki Itä-Virumaan maakunnassa, Virossa. Püssin kaupunki yhdistyi Maidlan ja Lüganusen kuntien kanssa uudeksi Lüganusen kunnaksi 27.10.2013. Vuoden 2017 kuntauudistuksessa Lüganuse yhdistyi Kiviõlin kaupungin ja Sondan kunnan kanssa uudeksi kunnaksi nimeltään Lüganusen kunta.


title: Püssi

text: Viimeisen itsenäisen olemassaolovuotensa alussa, 1.1.2013 Püssin asukasluku oli 1 089. Kaupungin pinta-ala oli 2,10 neliökilometriä ja asukastiheys näin ollen 519 asukasta neliökilometrillä. Viime vuosinaan kaupungin asukasluku laski voimakkaasti, sillä vuonna 2003 asukkaita oli 1 730. Püssin asukkaista enemmistö on taustaltaan virolaisia: vuonna 2011 heidän osuutensa oli 54 %.


title: Püssi

text: Püssissä on yksi Viron suurimmista puutyötehtaista, nykyiseltä nimeltään Repo Vabrikud AS.


title: Püssi

text: Ensimmäinen maininta Püssistä on vuodelta 1472 nimellä Püssz. Alue oli tuolloin vaikeakulkuista suomaastoa. Paldiskin ja Pietarin välinen rautatie, joka rakennettiin valmiiksi vuonna 1869, auttoi myös Püssiä kehittymään. Kaupunkioikeudet Püssi sai vuonna 1993. Püssistä tuli Lüganusen kunnan osa vuonna 2013.


title: Püssi

text: Vuoden 2011 väestönlaskennan mukaan Püssin kaupungissa oli 1 083 asukasta, joista 582 (53,7 %) oli virolaisia, 438 (40,4 %) venäläisiä ja 66 (6,1 %) muita kansallisuuksia.


title: Blanche Lincoln

text: Blanche Lambert Lincoln (s. 30. syyskuuta 1960) on yhdysvaltalainen demokraattisen puolueen poliitikko ja entinen Yhdysvaltain senaatin jäsen Arkansas'sta.


title: Blanche Lincoln

text: Lincoln syntyi Arkansas'n Helenassa. Hän valmistui vuonna 1982 "Randolph-Macon Woman's Collegesta" ja opiskeli lakia Arkansas'n yliopistolla. Hänen sisarestaan Mary Lambertista tuli elokuvaohjaaja.


title: Blanche Lincoln

text: Lincoln voitti paikan Yhdysvaltain edustajainhuoneesta vuoden 1992 vaaleissa. Hänet valittiin myös toiselle kaudelle, ja hän istui edustajainhuoneessa vuoteen 1997. Hän ei ollut raskauden vuoksi ehdolla vuonna 1996.


title: Blanche Lincoln

text: Lincoln aloitti senaattorina 3. tammikuuta 1999. Hän voitti vuoden 1998 senaatinvaaleissa vastaehdokkaansa Fay Boozmanin ääniprosentein 55 % – 42 %. Hän oli 38-vuotiaana nuorin Yhdysvaltain senaattiin koskaan valittu naispuolinen poliitikko. Hänet valittiin jatkokaudelle vuonna 2004 noin 56 prosentin ääniosuudella, mutta vuoden 2010 yleisissä vaaleissa hän hävisi John Boozmanille, vuonna 2005 kuolleen Fay Boozmanin veljelle, selvin luvuin, prosentein 37–58. Lincoln toimi Yhdysvaltain senaatin jäsenenä 3. tammikuuta 2011 asti.


title: Blanche Lincoln

text: Blanche Lincoln on ollut vuodesta 1993 naimisissa Steve Lincolnin kanssa. Heillä on kaksi yhteistä lasta, vuonna 1997 syntyneet kaksoispojat.


title: Finspångin linna

text: Finspångin linna () on linna Finspångin taajamassa samannimisessä Finspångin kunnassa, Ruotsin Itä-Götanmaalla. Linnan on rakennuttanut Louis De Geer nuorempi (1622–1695). Rakennustyöt käynnistettiin vuonna 1668, ja ne saatiin päätökseen vuonna 1685. Linnan suunnittelusta vastasi hollantilainen arkkitehti Adriaan Dortsman. Se on yksi Ruotsin suurimmista barokkilinnoista. Linnan edustalla sijaitsevat siipirakennukset rakennettiin 1740- ja 1790-luvulla. Nykyisin linna on Siemensin omistuksessa.


title: Petra Majdič

text: Petra Majdič (s. 22. joulukuuta 1979 Ljubljana) on slovenialainen entinen maastohiihtäjä.


title: Petra Majdič

text: Keväällä 2011 uransa päättänyt Majdič saavutti hopeaa vuoden 2007 MM-kisojen sprinttikilpailussa Astrid Jacobsenin jälkeen, Virpi Kuitunen oli kolmas. Kyseessä oli Slovenian ensimmäinen aikuisten sarjan arvokisamitali maastohiihdossa. Vancouverin olympialaisissa 2010 hän sai pronssia perinteisen hiihtotavan sprintissä, vaikka joutui käyttämään voimakkaita kipulääkkeitä. Majdič laski verryttelylenkillä radalta ulos ja putosi kolmimetriseen ojaan. Slovenian joukkueen lääkärin mukaan häneltä murtui neljä kylkiluuta, ja hän sai pienen repeämän keuhkoihinsa. Oslon MM-kisoissa 2011 Majdič oli vapaan hiihtotavan sprintissä pronssilla.


title: Petra Majdič

text: Majdič voitti sprintin maailmancupin kausilla 2007–2008, 2008–2009 ja 2010–2011. Hän oli maailmancupin kokonaispisteissä toinen kaudella 2008–2009 ja kolmas 2009–2010. Lisäksi hän oli kaudella 2006–2007 maailmancupin loppupisteissä neljäs ja sprintticupissa toinen. Hän on voittanut yhteensä seitsemäntoista maailmancupin osakilpailua, joista yksitoista on ollut perinteisen hiihtotavan sprinttejä: maaliskuussa 2006 Drammenissa, marraskuussa 2006 Kuusamossa, maaliskuussa 2007 Tukholmassa, joulukuussa 2007 Kuusamossa, tammikuussa 2008 Canmoressa, helmikuussa 2008 Otepäässä, marraskuussa 2008 Kuusamossa, tammikuussa 2009 Otepäässä, maaliskuussa 2009 Trondheimissa ja Tukholmassa sekä tammikuussa 2011 Otepäässä. Lisäksi hän on voittanut vapaan hiihtotavan sprintit joulukuussa 2008 Davosissa ja Düsseldorfissa, helmikuussa 2009 Valdidentrossa, maaliskuussa 2009 Lahdessa ja joulukuussa 2009 Davosissa. Ensimmäisen normaalimatkan maailmancup-voittonsa hän saavutti Trondheimin 30 kilometrin yhteislähtökilpailussa maaliskuussa 2009. Majdič on sijoittunut maailmancupin kilpailuissa kolmen parhaan joukkoon kaikkiaan 32 kertaa (17.1.2010 mennessä).


title: Petra Majdič

text: Majdič voitti Tour de Skillä 2006–2007 10 kilometrin perinteisen tyylin kilpailun Oberstdorfissa. Tour de Skin 2008–2009 kokonaiskilpailussa hän sijoittui kolmanneksi. Tour de Skillä 2009–2010 hän voitti 2,5 kilometrin prologin ja sprintin Oberhofissa sekä 10 kilometrin yhteislähtökilpailun Val di Fiemmessä. Kokonaiskilpailun lopputuloksissa hän oli toinen. Tour de Skillä 2010–2011 hän voitti perinteisen hiihtotavan sprintin Oberstdorfissa ja vapaan tyylin sprintin Toblachissa.


title: Petra Majdič

text: Salpausselän kilpailuissa 7.3.2009 Madjic kiilasi sprinttikilpailussa Pirjo Murasen eteen viimeisessä kurvissa. Majdič voitti kilpailun Murasen jäädessä kolmanneksi. Tapahtuman jäljiltä sekä Muranen että Majdič saivat varoituksen kilpailun juryltä. Muranen sai varoituksen lyötyään Majdičia sauvalla.


title: Petra Majdič

text: Petra Majdičin kansainvälisen uran viimeinen kilpailu oli naisten 8,8 km:n takaa-ajo (Ounasvaara Climb) Ounasvaaralla, Rovaniemellä 10.4.2011 osana pohjoismaista Tour de Barents -kilpailusarjaa (6.4.2011–10.4.2011). Majdič voitti Tour de Barentsin ennen Suomen Kerttu Niskasta.


title: Mark Pryor

text: Mark Lunsford Pryor (s. 10. tammikuuta 1963) on yhdysvaltalainen lakimies ja demokraattisen puolueen poliitikko sekä tämänhetkinen senaatin jäsen Arkansas'sta.


title: Mark Pryor

text: Pryor syntyi Fayettevillessä. Hänen vanhempansa olivat Barbara Lunsford sekä kuuluisa demokraattipoliitikko David Pryor. Hän valmistui Arkansas'n yliopistossa. Hänellä on vaimo Jill Pryor, lapset Adams ja Porter sekä Nick-niminen koira.


title: Mark Pryor

text: Pryor istui Arkansas'n edustajainhuoneessa vuosina 1991–1994. Senaatissa hän aloitti 7. tammikuuta 2003.


title: Barbara Boxer

text: Barbara Levy Boxer (s. 11. marraskuuta 1940 Brooklyn, New York) on yhdysvaltalainen poliitikko. Häntä pidetään yhtenä merkittävimmistä liberaalipoliitikoista Yhdysvalloissa, erityisesti feminismiä koskevissa asioissa. Boxer aloitti vuonna 1993 demokraattisen puolueen senaattorina Kaliforniasta. Sitä ennen hän istui viisi kautta Yhdysvaltain edustajainhuoneen jäsenenä vuodesta 1983.


title: Barbara Boxer

text: Boxer nousi senaattoriksi eläkkeelle jääneen demokraatti Alan Cranstonin paikalle vuoden 1992 vaaleissa ja on uusinut paikkansa vuosina 1998, 2004 ja 2010.


title: Barbara Boxer

text: Boxer on etniseltä taustaltaan juutalainen. Hän opiskeli taloustiedettä Brooklyn Collegessa, josta valmistui vuonna 1962. Hän avioitui samana vuonna miehensä Stewart Boxerin kanssa. Heillä on kaksi lasta. Pariskunnan tytär Nicole avioitui Hillary Clintonin veljen Tony Rodhamin kanssa vuonna 1994, mutta liitto päätyi eroon vuonna 2000.


title: Ken Salazar

text: Kenneth Lee ”Ken” Salazar (s. 2. maaliskuuta 1955) on yhdysvaltalainen lakimies ja poliitikko. Hän istui vuoden 2005 alusta demokraattisen puolueen nuorempana senaattorina Coloradosta. Hän toimi sisäministerinä Barack Obaman hallinnossa 20. tammikuuta 2009 alkaen. Salazar jätti virkansa Obaman hallinnossa huhtikuussa 2013.


title: Ken Salazar

text: Salazar on syntynyt ja varttunut Coloradossa. Hänen sukunsa juontaa juurensa Meksikoon.


title: Ken Salazar

text: Salazar on katolinen. Hänellä on vaimonsa Esperanza ”Hopen” kanssa aikuiset tyttäret Melinda ja Andrea.


title: XBill

text: XBill on eräs klassisimmista Linuxille saatavista peleistä. Siinä pelaajan tehtävänä on estää Bill-nimistä hahmoa tartuttamasta käyttöjärjestelmäksi naamioitua tietokonevirusta koneisiin. XBilliä mainostetaan quakea suositummaksi.


title: Tripolitania

text: Tripolitania () on historiallinen alue ja entinen provinssi Libyan länsiosissa. 1970-luvun alussa suoritettiin hallinnollisten alueiden jako pienimpiin alueisiin, jonka jälkeen Tripolitania muuttui tarkoittamaan huomattavasti pienempää aluetta Tripolin kaupungin lähistöllä.


title: Tripolitania

text: Alueella asui alun perin berbereitä. 600 eaa. foinikialaiset perustivat alueen rannikolle siirtokuntia, jotka myöhemmin joutuivat Karthagon alaisuuteen. Numidialaiset saivat alueen haltuunsa 146 eaa. Sata vuotta myöhemmin Tripolitanian valloittivat roomalaiset, joiden alaisuudessa Tripolitania menestyi. Vandaalit ottivat alueen haltuunsa 435, mutta menettivät 500-luvulla Bysantille.


title: Tripolitania

text: Osmanit tulivat valtaan 1553 ja pitivät aluetta nimellisesti hallussaan vuoteen 1911, jolloin Italia voitti sen sodassa. Ottomaanivaltakunnan aikana Tripolitania oli käytännössä itsenäinen barbareskivaltio, joka harjoitti merirosvousta ja orjakauppaa. 1911 jälkeen Italia myönsi virallisesti Tripolitanialle itsehallinnon, mutta vähitellen miehitti alueen. 3. joulukuuta 1934 Tripolitania yhdistettiin Libyaan.


title: Tripolitania

text: Toisen maailmansodan aikana Libya oli liittoutuneiden miehittämä, ja Tripolitania pysyikin vuoteen 1947 asti Britannian hallitsemana. Samana vuonna Italia virallisesti luopui kaikista vaateistaan aluetta kohtaan.


title: Aljaž Pegan

text: Aljaž Pegan (s. 2. kesäkuuta 1974) on slovenialainen telinevoimistelija. Rekkivoimisteluun keskittynyt Pegan on telineen maailmanmestari ja kaksinkertainen Euroopan mestari. Hänen mukaansa on myös nimetty liike, "pegan".


title: Eero Selin

text: Eero Selin (11. heinäkuuta 1893 Vaasa – 12. marraskuuta 1960 Helsinki) oli viulutaiteilija, kapellimestari ja soitinrakentaja. Hän opiskeli viulunsoittoa Helsingissä, Pietarissa, Pariisissa ja Berliinissä. Selin opetti Viipurin konservatoriossa vuosien 1923 ja 1939 välisen ajan. Selin toimi Viipurin musiikin ystävien orkesterin konserttimestarina 1929–1939. Lisäksi Selin työskenteli Turun sinfoniaorkesterin kapellimestarina 1940–1941 ja Munkkiniemen musiikkikoulun ja orkesterin johtajana 1945–1960. Selin rakensi viuluja, ainakin yhden alttoviulun, yhden viola d’amoren, yhden cembalon ja muita kosketinsoittimia. Hänelle myönnettiin director musices -arvonimi vuonna 1953.


title: Eero Selin

text: Selin on rakentanut Yleisradion aiemman taukomerkkilaitteen.


title: Eero Selin

text: Eero Selin oli sellotaiteilija Yrjö Selinin veli.


title: Mitja Petkovšek

text: Mitja Petkovšek (s. 6. helmikuuta 1977 Ljubljana) on slovenialainen telinevoimistelija. Nojapuihin keskittynyt Petkovšek on telineen kaksinkertainen maailmanmestari ja nelinkertainen Euroopan mestari. Pekingin kesäolympialaisissa 2008 hän sijoittui viidenneksi. Petkovšek valittiin Slovenian vuoden miesurheilijaksi vuonna 2005.


title: Keep Your Heart Broken

text: Keep Your Heart Broken on The Rasmus -yhtyeen radiosingle. Se julkaistiin Suomen radioita varten albumilta Hide from the Sun heinäkuussa 2006. Fyysistä singleä kappaleesta ei kuitenkaan julkaistu. Kappaleesta ei tullut suurta hittiä, mutta julkaisunsa aikaan heinä- ja elokuussa se soi radioaalloilla taajaan. Kappale poikkeaa levyn tyylistä erilaisella soundillaan, joka on hieman vähemmän raskas. Kappale on levyn yhdeksäs kappale. Sitä edeltää Sail Away ja seuraa Heart of Misery.


title: Tajči

text: Tatjana Matejaš Cameron (taiteilijanimeltään Tajči) (s. 1. heinäkuuta 1970 Zagreb) on kroatialainen laulaja, josta tuli poptähti Jugoslaviassa vuosina 1980–1990.


title: Tajči

text: Matejaš edusti Jugoslaviaa euroviisuissa 1990 laululla ”Hajde Da Ludujemo”, joka sai yhteensä 81 pistettä. Kappale sijoittui sijalle 7.


title: .375 H & H Magnum

text: 375 H & H Magnum on brittiläinen suurriistapatruuna, joka tuli markkinoille 1912. Patruunan alkuperäinen nimi oli ".375 Belted Rimless Nitro Express", joista .375 on kaliiperi tuuman tuhannesosina, belted tarkoittaa vyökantahylsyä, rimless viittaa urakantaisuuteen ilman laippaa ja nitro express kertoo patruunassa käytettävän savutonta ruutia (mustanruudin sijaan).


title: .375 H & H Magnum

text: Patruunan idea syntyi luultavasti 9,5 millimetrin Mannlicher-Schönauer-patruunasta, jota kutsuttiin brittimarkkinoilla .375 Nitro-Express Rimless nimikkeellä. Edellä mainittua patruunaa vastaan kilpailemaan Holland & Hollandin asepaja kehitti .400/.375 patruunan, jota kutsuttiin myös nimellä .375 Velopex. Patruunasta ei tullut suurta menestystä, mutta se oli yksi ensimmäisiä vyökantahylsyisiä aktiivisesti markkinoituja metsästyspatruunoita. Velopexin seuraaja .375 Belted Rimless Nitro Express (joka nykyään paremmin tunnetaan 375 Holland & Holland Magnumina) tuotiin myyntiin paremmalla menestyksellä. Latauksia siihen löytyi 235, 270 ja 300 grainin luodein ja alkuperäiset ilmoitetut nopeudet olivat samassa järjestyksessä 2800, 2650 ja 2500 jalkaa sekunnissa. Samaan aikaan vyökantaisen patruunan kanssa tuotiin myyntiin myös kaksoisluodikkoihin tarkoitettu laippakantainen .375 Flanged Magnum Nitro Express, jonka lähtönopeudet olivat hiukan hitaampia. Ajankohdan brittipatruunoille oli tyypillistä valmistajan tuotesuojaus siten, että muut aseenvalmistajat eivät saaneet pesittää aseitaan uudelle patruunalle. Holland & Holland ei kuitenkaan jostakin syystä vaatinut patruunoiden monopolia itselleen ja uusi patruuna alkoi suhteellisen nopeasti saavuttaa suosiota. Jo 1920 -luvulla Western -patruunatehdas latasi patruunoita Amerikassa ja Winchester alkoi valmistaa Model 70 -metsästyskivääriä patruunalle 1937.


title: .375 H & H Magnum

text: .375 Holland & Holland Magnumia pidetään hyvänä metsästyspatruunana. Sen tyypillinen ominaisuus on luodin iso poikkipintatiheys ja siitä johtuva erittäin suuri läpäisy. Toinen merkille pantava seikka on suurriistapatruunaksi erinomainen lentorata, joka muistuttaa melko tarkasti 30-06 Springfieldin vastaavaa. Afrikkalainen ja intialainen riista olivat tuohon aikaan muotia, joten patruunaa testattiin käytännössä norsuihin, kafferipuhveliin, leijonaan, sarvikuonoihin ja tiikeriin. Näiden eläinten metsästys on vaarallista ja saatujen kokemusten perusteella .375 Holland & Holland Magnum yleistyi myös tavoiteltaessa karhua ja muita kookkaita riistaeläimiä.


title: .375 H & H Magnum

text: Patruunan arvostuksesta kertoo muiden muassa kysely, jonka asetoimittaja Craig Boddington teki International Professional Hunters Associationin (I.P.H.A.) ja Professional Hunters Association of South Africa (P.H.A.S.A.) jäsenille. Kysymyksiin vastanneiden metsästysoppaiden yhteenlaskettu metsästysvuosien määrä oli enemmän kuin 1800 vuotta (keskimäärin 16 vuotta vastannutta kohti). Kun kysyttiin yleiskaliiperia kaikkeen metsästykseen (dikdikantiloopeista norsuun), 73 % ammattimetsästäjistä vastasi .375 Holland & Holland Magnum.


title: Salon kappelikirkko

text: Salon kappelikirkko, tunnettu myös Pyhän Annan kappelina, oli 1500-luvulla rakennettu Uskelan seurakuntaan kuuluneen Salon kappeliseurakunnan kivikirkko. Kirkon rakentamisajankohta on epävarma, mutta kappelikunnan historian ja kirkon tyylipiirteiden perusteella Markus Hiekkanen on arvioinut sen rakennetun todennäköisimmin vuosien 1500 ja 1520 välillä. Kirkko purettiin vuonna 1832 Uskelan kirkon rakennusmateriaaliksi.


title: Salon kappelikirkko

text: Kirkko rakennettiin kaksilaivaiseksi, kuten monet muut 1400-luvun kivikirkot. Sen suojelupyhimyksenä oli Pyhä Anna, josta johtuu kirkon toinen nimi. 1600-luvulla kirkon asehuoneen korvasi Horn-suvun hautakappeli. Kirkon kellotapuli on luultavasi samoihin aikoihin rakennettu, kuin kirkkokin. Tapulin kaksinivelinen puinen yläosa uusittiin 1730.


title: Salon kappelikirkko

text: Salon kappeliseurakunta oli välillä myös itsenäinen seurakunta, jolloin kirkkoa kutsuttiin Salon kirkoksi. Seurakunta kuitenkin palasi kappeliksi, ja myöhemmin vuonna 1832 yhdistettiin Uskelan seurakuntaan. Seurakuntaliitoksessa todettiin Salo-Uskelan seurakunnan tarvitsevan uuden isomman kirkon, ja päätettiin rakentaa uusi Uskelan kirkko, etenkin kun Uskelan Isokylän emäkirkko oli tuhoutunut maanvyörymässä 1825. Salon kappelikirkko purettiin Uskelan kirkon osiksi, ja jäljelle jäi vain tapulin kivijalka, josta tehtiin vuonna 1953 muistomerkki Aulis Blomstedtin suunnitelman mukaisesti.


title: Juhani Knuuti

text: Matti Juhani Knuuti on suomalainen lääkäri ja tutkija. Hän toimii Turun yliopiston, Åbo Akademin ja Tyksin yhteisen Valtakunnallisen PET-keskuksen johtajana ja professorina. Hän toimii samalla Tyksin Kliinisen fysiologian, isotooppi ja PET-tutkimusten vastuualueen johtajan ja ylilääkärinä. Hän myös johtaa Suomen Akatemian rahoittamaa Verenkierto- ja aineenvaihduntasairauksien tutkimuksen huippuyksikköä, johon osallistuu Turun yliopiston ohella Itä-Suomen yliopisto. Hän pitää myös terveydenhoitoa käsittelevää blogia Turun Sanomien verkkosivustolla.


title: Juhani Knuuti

text: Juhani Knuuti on tutkinut erityisesti sydänlihaksen verenkiertoa ja aineenvaihduntaa kohdistuen sepelvaltimotautiin ja sydämen vajaatoimintaan.


title: Juhani Knuuti

text: Vuonna 2017 professori Knuuti nousi arvostetulle viitatuimpien tutkijoiden "2017 Highly Cited Researchers" -listalle kliinisen lääketieteen aihepiiristä. Maailmanlaajuisesti tällä listalla on kaikki aihealueet mukaanluettuna runsas 3 300 tutkijaa, joista runsas 20 työskentelee Suomessa. Professori Knuuti on saanut runsaasti viittauksia muun muassa sydänsairauksiin liittyvien eurooppalaisten Käypä hoito -suositusten laatimiseen osallistumisen kautta (esim. ). Hän on toiminut Euroopan sydänyhdistyksen Käypä hoito -komiteassa 2011-2014 ja 2016-2019 (European Society of Cardiology, Guidelines Committee) ja on kirjoittajana yli kymmenessä Käypä hoito -ohjeessa.


title: Juhani Knuuti

text: Hänet on palkittu työstään Scandinavian Society of Clinical Physiology and Nuclear Medicinen myöntämällä Big Scientific Prize -palkinnolla. Vuonna 2005 hänet kutsuttiin pitämään Marie Curie -luento radiolääketieteen vuosittaisessa kongressissa. Vuonna 2016 lääkäriseura Duodecium myönsi hänelle tiedottajapalkinnon ansioikkaasta lääketieteen kansantajuistamisesta Knuutin Turun Sanomille laatimiensa terveysblogien vuoksi.


title: Trinity (levy-yhtiö)

text: Trinity oli Kingston Wall -yhtyeen henkilökohtainen levy-yhtiö. Trinityä pyörittivät Petri Walli, Sami Kuoppamäki ja Jukka Jylli.


title: Pietiläinen

text: Pietiläinen on suomalainen sukunimi, jota esiintyy etenkin Keski-Suomessa. Toukokuussa 2013 Pietiläisiä oli kaikkiaan 1 583, joista Suomessa asui 1 491. Naisia heistä on 51,3 %. Suomen väestötietorekisteriin on vuodesta 1964 lähtien rekisteröity kaikkiaan 3 229 Pietiläinen -nimistä henkilöä. Tiettävästi ensimmäinen Pietiläinen oli Pälkäneeltä Laukaan Kärkkäälään 1600-luvulla saapuneen Pieti Kärkkäisen poika, joka ryhtyi kutsumaan itseään Pietiläiseksi erotuksena kylän muista Kärkkäisistä.


title: Pietiläinen

text: Pietiläisten sukuseura on perustettu vuonna 1993. Seuran jäsenjulkaisu on nimeltään "Pietiläisten sukuviesti".


title: The Cell

text: The Cell on vuonna 2000 ensi-iltansa saanut tieteisjännityselokuva. Elokuvan on ohjannut Tarsem Singh ja sen pääosissa ovat Jennifer Lopez ja Vince Vaughn.


title: The Cell

text: Elokuva kertoo psykologista nimeltä Catharine Dean. Uudella tekniikalla Catherine pääsee tunkeutumaan potilaidensa aivoihin ja tutkimaan heidän kieroutuneimpia ajatuksiaan. Cathrineen ottaa yhteyttä FBI-agentti Peter Novak, joka on pitkän jahtaamisen jälkeen saanut kiinni psykopaattimurhaaja Carl Stargherin, joka on parhaillaan syvässä koomassa. Catherinen tehtävä on tutkia Stargherin aivoja ja etsiä sieltä vastaus missä on murhaajan viimeisin uhri, joka saattaa olla vielä elossa.


title: The Best of Kiss

text: The Best Of Kiss on Kiss-yhtyeen kokoelmalevy vuodelta 1981. Levy on keräilyharvinaisuus ja se julkaistiin vain Japanissa. Se on osa "Great Rock Artists" sarjaa, ja tämä on sarjan neljäs osa.


title: Joe Lieberman

text: Joseph Isadore "Joe" Lieberman (s. 24. helmikuuta 1942) on yhdysvaltalainen poliitikko.


title: Joe Lieberman

text: Lieberman valittiin Connecticutin osavaltion senaattiin 1970. Vuosina 1982–1988 hän oli Connecticutin osavaltion oikeusministerinä. Hän aloitti Yhdysvaltain senaatissa 3. tammikuuta 1989.


title: Joe Lieberman

text: Lieberman oli demokraattien Al Goren varapresidenttiehdokas Yhdysvaltain presidentinvaaleissa 2000. 13. tammikuuta 2003 hän ilmoitti asettuvansa ehdolle presidentinvaaleissa 2004, mutta veti lopulta ehdokkuutensa pois. Vuonna 2006 hän hävisi Connecticutin Demokraattisen puolueen esivaalin Ned Lamontille, mutta hänet valittiin uudelle kaudelle sitoutumattomana ja hän liittyi demokraattien ryhmään senaatissa.


title: Joe Lieberman

text: Lieberman on Irakin sodan puolestapuhuja. Vuoden 2008 presidentinvaalissa hän asettui tukemaan republikaanien John McCainia.


title: Donsö

text: Donsö on taajama ja saari Göteborgin eteläisessä saaristossa, Ruotsin Länsi-Götanmaalla. Donsö kuuluu Göteborgin kuntaan ja se sijaitsee noin 14 kilometriä lounaaseen Göteborgin kaupungin keskustasta. Donsössä asuu noin 1 400 asukasta, ja pinta-alaltaan se on 0,98 neliökilometrin suuruinen.


title: Hälsö

text: Hälsö on saari ja taajama Öckerön kunnassa, Bohuslänin maakunnassa, Ruotsin Länsi-Götanmaan läänissä. Se kuuluu Göteborgin pohjoiseen saaristoon. Hälsön taajamassa asuu noin 610 ihmistä, ja taajama on pinta-alaltaan 0,51 neliökilometrin suuruinen.


title: Joe Biden

text: Joseph Robinette ”Joe” Biden, Jr. (s. 20. marraskuuta 1942 Scranton, Pennsylvania, Yhdysvallat) on yhdysvaltalainen juristi, demokraattipuolueen poliitikko ja entinen Yhdysvaltain varapresidentti. Biden oli Yhdysvaltain senaattorina kaikkiaan 36 vuotta edustaen Delawaren osavaltiota 1973–2009, minkä jälkeen hän oli vuosina 2009–2017 Barack Obaman varapresidentti.


title: Joe Biden

text: Bidenin vanhemmat ovat Joseph R. Biden, Sr. ja Catherine Eugenia Finnegan. Hän oli neljästä sisaruksesta vanhin ja sai irlantilaisamerikkalaisen äitinsä katolisen kasvatuksen. Perhe muutti Delawareen hänen ollessaan 10-vuotias vuonna 1953. Biden valmistui Archmere Academysta 1961 ja suoritti alemman korkeakoulututkinnon Delawaren yliopistossa 1965. Hän valmistui juristiksi Syracusen yliopiston College of Law’sta 1968.


title: Joe Biden

text: Biden meni vuonna 1966 naimisiin Neilia Hunterin kanssa. Pari sai kolme lasta: Beaun, Robertin ja Amyn. Amy ja Neilia menehtyivät auto-onnettomuudessa pian Bidenin senaattiin valinnan jälkeen, Beau ja Robert loukkaantuivat vakavasti, mutta toipuivat lopulta täysin. Beausta tuli tunnettu juristi ja poliitikko; hän kuoli aivosyöpään 46-vuotiaana 30. toukokuuta 2015. Biden solmi vuonna 1977 uuden avioliiton Jill Tracy Jacobsin kanssa, ja pari sai yhden lapsen, Ashleyn.


title: Joe Biden

text: Biden valittiin Yhdysvaltain senaattiin Delawaren osavaltiosta vuonna 1972, ja hän aloitti virassa 3. tammikuuta 1973. Hänestä tuli 29-vuotiaana yksi Yhdysvaltojen historian nuorimmista senaattoreista.


title: Joe Biden

text: 1980-luvun lopulla Biden sai kaksi aivoaneurysmaa, jotka keskeyttivät hänen työnsä senaatissa useaksi kuukaudeksi.


title: Joe Biden

text: Bidenin oli tarkoitus olla ehdolla Yhdysvaltain presidentiksi vuoden 1988 vaaleissa, mutta hän keskeytti kampanjansa 23. syyskuuta 1987, kun kävi ilmi, että hän oli käyttänyt puheissaan lainauksia muun muassa Britannian Työväenpuolueen johtajalta Neil Kinnockilta sekä edesmenneeltä senaattorilta Robert F. Kennedyltä. Myös Bidenin opiskeluajoilta löytyi plagiointia.


title: Joe Biden

text: Yhdysvaltain kongressissa Biden oli 17 vuoden ajan senaatin oikeuskomitean jäsenenä ja nousi myös sen puheenjohtajaksi. Vuonna 1997 hänet valittiin senaatin ulkoasiainkomiteaan, jossa hän toimi myös puheenjohtajana ja vaikutti merkittävästi Yhdysvaltain ulkopolitiikkaan.


title: Joe Biden

text: Tammikuussa 2011 Biden herätti huomiota puolustamalla Yhdysvaltain liittolaiseksi nimittämäänsä Egyptin johtaja Hosni Mubarakia. Toimittajan kysymykseen Biden vastasi, ettei pidä Mubarakia diktaattorina. Mubarak joutui eroamaan mielenosoitusten vuoksi asemastaan parin viikon kuluttua.


title: Joe Biden

text: Biden harkitsi ehdokkuutta presidentinvaaleissa 2004, mutta asettui ehdolle 2008. Hän vetäytyi vaalista menestyttyään heikosti Iowan esivaaleissa. Barack Obama valitsi hänet Yhdysvaltain demokraattisen puolueen varapresidenttiehdokkaaksi. Valintaan vaikuttivat hänen työläistaustansa sekä näytöt ulkopolitiikan alueella.


title: Joe Biden

text: Presidentti Obama myönsi tammikuussa 2017 Bidenille Yhdysvaltain korkeimman siviilikunniamerkin, Presidential Medal of Freedomin.


title: Joe Biden

text: Biden harkitsee asettumista ehdolle vuoden 2020 presidentinvaaleissa, joissa hän olisi mielipidemittausten perusteella demokraattien suosituin ehdokas Donald Trumpin haastajaksi.